ועדת הכספים, כנסת 20, פרוטוקול מספר 451, 2016-08-16 14:00

אחמד טיבי: רבותיי, אני מתכבד לפתוח ישיבה היסטורית זו של ועדת הכספים עם הנהגה חדשה, צעירה, מבטיחה, מאוד שוויונית.

יצחק וקנין: זה אפילו לא כמו ההפיכה של טורקיה.

אחמד טיבי: הכול מרצון, באופן דמוקרטי ביותר.

אחמד טיבי: זה לא דבר של מה בכך שנציג אופוזיציה מנהל ישיבה כזאת, אבל זה המקום להודות - - -

יצחק וקנין: עד כדי כך שאני סירבתי לנהל את הישיבה בשביל שאתה תנהל אותה.

אחמד טיבי: תודה רבה.

אחמד טיבי: להודות לחבר הכנסת משה גפני, יושב ראש הוועדה, שביקש ממני לנהל את הישיבה, שעיקרה, והיא ישיבה לגבי פנייה 23 עד 34, שינויי תקציב, מבחינתי זה נושא 50 מיליון השקל שהיו אמורים לעבור כבר במרץ שנה זו לבתי הספר הכנסייתיים.

אחמד טיבי: זו הסיבה שהכומר ג'רייס מנסור, נציג הנהלת בתי הספר נמצא כאן, אני מברך אותך.

אחמד טיבי: בתי הספר האלה הם בתי ספר שלנו, מדרסנה.

אחמד טיבי: ניהלנו מאבק ציבורי רחב וזו הסיבה, שבמשך החודשים הכסף לא עבר.

אחמד טיבי: ברשימה המשותפת נמצאים כאן חברי הכנסת איימן עודה, חבר הכנסת אוסאמה סעדי, שפעלו רבות כדי להוציא את ההסכם הזה לפועל.

אחמד טיבי: זה לא היה הסכם הכי טוב שאפשר, אבל זה היה הסכם שהושג, 50 מיליון שקל, לבתי ספר שהם בתי הספר הטובים ביותר, עם התוצאות הטובות ביותר, גם מבחינת תלמידים, תוצאות, מורים.

אחמד טיבי: יש להם, אגב, הורים גם אכפתניקים שחשוב להם מה יהיה בבתי הספר, חשוב לערב את ההורים האלה, חלק מהפעילות שלי - - -

בצלאל סמוטריץ': זו ועדת הכספים?

בצלאל סמוטריץ': נתנו לחתול לשמור על השמנת.

אחמד טיבי: אתה רשאי לומר את מה שאתה רוצה, כשאני בשלטון יש לי נדיבות לב ו - - -

<קריאה: לא כמוכם.

אחמד טיבי: הוא הבין את הרמז.

אחמד טיבי: תגיד מה שאמרת, סמוטריץ.

אחמד טיבי: אין מילים פשוט.

בצלאל סמוטריץ': על מה מצביעים עכשיו?

בצלאל סמוטריץ': מה אתה מצביע, מיקי?

מיקי לוי: אני רוצה עוד שאלה ו - - -

אחמד טיבי: דקה.

אחמד טיבי: לכן חשוב מאוד, רבותיי, להעביר את זה.

אחמד טיבי: במשך החודש האחרון פנינו גם לאגף התקציבים, גם לוועדת הכספים, לא סוד שהיו חילוקי דעות בין שני הצדדים לגבי נושאים רבים שמתוכם הנושא הזה נתקע בגלל חילוקי הדעות בוועדתה כספים.

אחמד טיבי: פניותינו ליושב הראש גפני בסופו של דבר נענו.

אחמד טיבי: פעם שנייה אני רוצה להודות לו בשמי, בשם הרשימה המשותפת, בשם בתי הספר והציבור שהוא הואיל להחריג את הבקשה הזאת כדי להביא אותה לדיון ולכן אנחנו פה.

אחמד טיבי: חבר הכנסת מיקי לוי, הצעה לסדר.

מיקי לוי: שאלה קטנה לפני שאדוני מאפשר את הדיונים בסעיפים עצמם, אני מבקש לשאול את אנשי האוצר, האם ה-0.7 הוא קיצוץ בבסיס התקציב, כן או לא.

מיקי לוי: לא הסבר.

אחמד טיבי: אני אאפשר לכם לענות אחרי שאני אסיים את הסעיף הזה של העברת ה-50 מיליון, כי עכשיו אנחנו בסעיף הזה.

מיקי לוי: הוא בתוך הרוחבי, אדוני, ולכן יש עניין לשאלה הזו.

מיקי לוי: אני מבטיח לאדוני שאני אצביע בעד הסעיף הזה.

איימן עודה: אתם ב'יש עתיד', דווקא אתם צריכים להצביע בעד, כי אתם רציתם להעניש את - - -

מיקי לוי: אבל, איימן, יש כאן שאלות עקרוניות.

איימן עודה: רציתם להעניש את החרדים, הענשתם גם את בתי הספר הכנסייתיים בהסכם הקואליציוני והכניסו אותם - - -

מיקי לוי: לא, איימן, אין כאן עניין מפלגתי.

מיקי לוי: אין לי בעיה לתת 100 מיליון שקל לכנסייתיים - - -

אחמד טיבי: מיקי, שמעתי את השאלה שלך.

אחמד טיבי: סתיו עכשיו ביקשה לשאול, בבקשה, סתיו, אחר כך אני אאפשר לכם לענות.

סתיו שפיר: מי משיב על השאלות בעניין הזה?

אחמד טיבי: מי נמצא מהאוצר כאן?

בצלאל סמוטריץ': למה אתם מפחדים, יושבים רחוק?

<תמיר כהן: תמיר כהן מצוות מקרו באגף התקציבים.

<תמיר כהן: אני אענה על השאלות הרוחביות ואם יהיו שאלות ספציפיות לגבי כל אחד מהמשרדים במהלך הפנייה הרפרנט הרלוונטי יענה.

סתיו שפיר: יש פה את הנציגים של המשרדים?

אחמד טיבי: תודה, תמיר.

אחמד טיבי: סמוטריץ, רצית לשאול?

בצלאל סמוטריץ': לא, אני רק לא - - - הדף פה - - -

סתיו שפיר: רגע, כבוד היושב ראש, ראשית אני רוצה להבין מהייעוץ המשפטי של הוועדה איך ניתן לדחוף שמונה נושאים, שונים מאוד במהותם, להעברה תקציבית אחת.

סתיו שפיר: לצד ההחלטה המוצדקת להעביר תקציב לתגבור שירותי החינוך הנוצרי יש פה גם החלטה להעביר מענקים לבניית מאחזים ביהודה ושומרון, על סך 15 מיליון שקלים, שלא ברור לאיפה זה מיועד ולמה זה מיועד ועל איזה בסיס החליטו את ההחלטה הזאת, בשעה שביישובי הפריפריה בצפון ובדרום מחכים לסכומים פחותים של כסף, שהם יכולים להתחנן להמשיך לקבל אותם ולא מקבלים את זה על חשבון ההעברה הזאת.

מיקי לוי: אבל אם את לא יודעת - - -

סתיו שפיר: עוברים פה עוד 41 מיליוני שקלים לאבטחה במזרח ירושלים.

סתיו שפיר: אני רוצה להבין עם איזה חברות אבטחה נעשו ההתקשרויות, זה לא מופיע בתקנות המדוברות בסעיפים שאליהם עוברים התקציבים האלה ואיך מכניסים דבר אחד של סיוע לקידום ושילוב של יוצאי אתיופיה, סיוע למוסדות החינוך הנוצריים, ביחד עם העברה למחויבויות על דחיית פירוק רשות השידור, ביחד עם העברה לאבטחה במזרח ירושלים, ביחד עם העברה להתיישבות צעירה ביהודה ושומרון.

<קריאה: שיהיה סקסי.

סתיו שפיר: איך הדברים האלה מתחברים ביחד כשכל זה גם מגיע על חשבון של קיצוצים בכל הסעיפים החברתיים במשרדי הממשלה.

סתיו שפיר: אני מבקשת להסביר את זה, הוועדה לא אמורה, לא לפי הנוהל ולא לפני הנוהל לאשר כזאת העברה.

סתיו שפיר: תודה, סתיו.

סתיו שפיר: סתיו שאלה את השאלה שאנחנו שאלנו את אגף התקציבים וגפני בימים האחרונים.

סתיו שפיר: אבל זה לייעוץ המשפטי.

<אייל בן-ארי: אבל זאת שאלה לממשלה, כי היא מביאה את הפנייה.

סתיו שפיר: אתם אפשרתם לפנייה להגיע לפה לוועדה.

<אייל בן-ארי: נכון.

סתיו שפיר: יש פניות שאתם לא מאפשרים להם כי הן לא עומדות בנוהל.

מיקי לוי: רגע, תיכף תראי שגם זה לא עומד בנוהל

סתיו שפיר: איך אפשרתם להביא את הפנייה הזאת?

אחמד טיבי: יש דברי הסבר?

<אייל בן-ארי: יש דברי הסבר.

אחמד טיבי: הם הגישו דברי הסבר.

סתיו שפיר: איך זה הוגן, תבינו, כלפי חברי הכנסת שרוצים להצביע פה עניינית, בלי קשר להיותנו - - -

אחמד טיבי: נכון, על כל סעיף בנפרד.

סתיו שפיר: איך אנחנו יכולים להצביע עניינית כשדוחפים לנו פה דברים שאנחנו לא מסכימים איתם בעליל ודברים שאנחנו רוצים כמובן לתמוך בהם.

סתיו שפיר: איך אפשר להצביע על זה?

אחמד טיבי: חבר הכנסת איימן עודה.

אחמד טיבי: סמוטריץ, רצית גם?

בצלאל סמוטריץ': לא, אני עוד מנסה להבין.

אחמד טיבי: חבר הכנסת איימן עודה, בבקשה.

איימן עודה: אדוני היושב ראש, חברי חבר הכנסת אחמד טיבי, חברי הכנסת, נציגי הממשלה וכבוד הכומר המכובד, אני מלא כעס מהממשלה ואני מתמלא בגאווה מבתי הספר הכנסייתיים.

איימן עודה: בתי הספר הללו מהווים 4% מכלל בתי הספר הערביים, 32% מהסטודנטים באוניברסיטאות הם בוגרי בתי הספר הללו, 80% מהערבים בהיי טק - - -

בצלאל סמוטריץ': דווקא להם אתה מוסיף כסף?

בצלאל סמוטריץ': תוסיף כסף למי ש - - -

איימן עודה: סמוטריץ, תקשיב לי בבקשה.

בצלאל סמוטריץ': תוסיף לערבים, למה אתה מוסיף לבית ספר שכבר מצליח?

אוסאמה סעדי: הם גם ערבים.

בצלאל סמוטריץ': תוסיף לחלשים.

איימן עודה: תקשיב לי, בבקשה.

איימן עודה: אני אסביר עכשיו.

איימן עודה: גם מתנחל ומדבר על המוחלשים, גם לוקח את הכסף של המוחלשים וגם מדבר.

איימן עודה: 80% מהערבים בהיי טק הם בוגרי בתי הספר הללו.

איימן עודה: אני יושב פה, מסתכל על חברי הכנסת שנמצאים, חבר הכנסת אוסאמה סעדי הוא בוגר בית ספר כנסייתי, אכרם חסון הוא בוגר בית ספר כנסייתי, אני אותו דבר, חברת הכנסת חנין זועבי, עאידה תומא, יוסף ג'בארין, כולם בוגרי בתי הספר הכנסייתיים.

איימן עודה: יש לנו שופט בית משפט עליון אחד ויחיד, סלים ג'ובראן, הוא בוגר בית ספר כנסייתי.

איימן עודה: יש לנו מנהל בית חולים ערבי אחד ויחיד, מסעד ברהום, והוא בוגר בית ספר כנסייתי.

איימן עודה: בתי הספר הללו הם נכס לכלל החברה ולכלל האזרחים במדינה ולא רק לאוכלוסייה הערבית, הם נכס מבחינה תרבותית, מבחינה חינוכית וגם מבחינה כלכלית.

איימן עודה: מה עושים בתי הספר הללו?

איימן עודה: המפלגה שלך, מיקי, 'יש עתיד', רצתה לפגוע בחרדים בעיקר, אז היא פגעה בכל בתי הספר המוכר שלא רשמי.

איימן עודה: דרך הסכמים קואליציוניים החזירו - - -

מיקי לוי: אני מוחה, כי הוא הזכיר את השם שלי, אני אענה לו.

איימן עודה: אז אתה תענה.

איימן עודה: דרך הסכם קואליציוני החזירו לבתי הספר החרדיים, מי שנשאר מאחור אלה בתי הספר הכנסייתיים.

איימן עודה: אני האחרון שיסכים לשסות - - -

בצלאל סמוטריץ': איימן, יש דבר שחזר רק לחרדים ולא חזר לכנסייתיים?

איימן עודה: תכבד את הדיון ותן לי להמשיך, בבקשה.

איימן עודה: תכבד את הדיון, אחרי זה אתה תדבר.

בצלאל סמוטריץ': טוב.

איימן עודה: תודה.

איימן עודה: אני אומר לך שאני לא אסכים לשסות עניים בעניים, מוחלשים במוחלשים.

איימן עודה: הבעיה שלנו היא לא החרדים, מגיע להם כל טוב, יחד עם זאת מגיע לבתי הספר הללו כל טוב.

איימן עודה: אני רוצה לומר שאחרי שביתה של שלושה שבועות, אחרי שישבנו עם שר האוצר אולי חמש פגישות, אחרי שישבנו עם שר החינוך בשתי הפגישות, ישבנו עם נשיא המדינה שלוש פגישות ולפני חודש הבטיח לי כחלון להעביר את הכסף והוא כן העביר את הכסף בוועדת הכספים.

איימן עודה: אני, יו"ר הישיבה המשותפת, חייב לעבור מסלול בין יעל מבורך, סגנית האחראית על התקציבים, לבין שולמית, היועצת המשפטית של הוועדה הזו, לעבור מפה לשם כמה פעמים בשביל להעביר את הכסף.

איימן עודה: זו בושה, בושה לממסד, בושה למשרד האוצר, בושה לוועדת הכספים.

איימן עודה: ועוד מה?

איימן עודה: ריצת המשוכות הזו תוביל אותנו עוד שלושה ימים לעוד ישיבה.

איימן עודה: זאת אומרת עכשיו הכסף לא יועבר לבתי הספר הכנסייתיים, עכשיו הוא יועבר למשרד לשוויון חברתי ואחרי זה יש כל מיני התניות.

איימן עודה: כלומר עם ריצת המשוכות יש לנו עוד ישיבה, עוד שלושה ימים, בשביל עוד לקדם.

איימן עודה: בושה לממסד הזה שלא נותן לבתי הספר שמגיע להם.

איימן עודה: אני רוצה לסכם, אדוני היושב ראש.

איימן עודה: מה בתי הספר האלה נותנים?

איימן עודה: לא רק שהם מוצלחים יותר מהממוצע הכללי בכל המדינה, לא רק, לא רק שהם נתנו אדמה לטובת הכלל, הם נתנו בניינים לטובת הכלל, ההורים משלמים כסף, במקום שהמדינה תשלם כסף עבור כל תלמיד ההורים הם שמשלמים כסף.

איימן עודה: עכשיו מדברים על בתי ספר פריבילגים, בחיפה, אדוני הכומר, 70% מהתלמידים בחיפה לומדים שם, ילדים עניים.

איימן עודה: אני ממשפחה קשת יום, למדתי שם בבתי הספר הללו.

איימן עודה: אז אני מבקש, במידה שהם ישביתו, מי ילמד אותם, מי יפתח את בתי הספר הכנסייתיים, מי יקלוט את התלמידים הללו בחיפה, 70% מהתלמידים בחיפה לומדים שם.

איימן עודה: אלה לא בתי ספר של פריבילגים, אלה בתי ספר של העם, של העם לפחות אצלנו בחיפה.

איימן עודה: לכן אנחנו חייבים עכשיו להעביר את ה-50 מיליון שקלים, אחרי זה יש לנו שלושה ימים וזה בכלל לא מספיק, צריך עוד להיאבק בשביל שיקבלו את מה שצריך.

איימן עודה: תודה רבה.

אחמד טיבי: תודה, איימן.

אחמד טיבי: חבר הכנסת סמוטריץ, בבקשה.

בצלאל סמוטריץ': אני אפילו לא יודע מאיפה להתחיל.

בצלאל סמוטריץ': יש לי שאלות, אני לא מצליח להבין את הסדר בין הטבלה לבין המספרים, אחר כך אתם תסבירו, במקרו ובמיקרו, אבל אני רוצה לדבר על ה-50 מיליון שיש פה לבתי הספר הכנסייתיים.

בצלאל סמוטריץ': אני מתחיל מזה שהסיבה היחידה שאני אצביע בעד ההעברה הזאת, שבעיניי זו בושה וחרפה שהממשלה קיבלה החלטה, שאני אגב מתנגד לה טוטאלית, אני אסביר תיכף למה אני חושב שאין שום סיבה בעולם להעביר להם את הכסף הזה, אבל לא יכול להיות מצב שהממשלה בישראל מקבלת החלטה, מתי התקבלה ההחלטה?

אוסאמה סעדי: ב-30.12.

בצלאל סמוטריץ': אני זוכר פה עוד לפני התקציב - - -

אחמד טיבי: במרץ זה היה צריך לעבור.

אחמד טיבי: תשעה חודשים.

אוסאמה סעדי: ב-12.2015.

בצלאל סמוטריץ': ולוקח שמונה חודשים עד שכסף עובר.

אוסאמה סעדי: זה בגלל שהם ערבים.

בצלאל סמוטריץ': לא, עזוב אותך בגלל שהם ערבים.

אוסאמה סעדי: טוב, מדינה יהודית וערבית, מדינה דו לאומית, שוויונית וצודקת.

בצלאל סמוטריץ': אצלנו תמיד אומרים, הערבי של השכן מפחיד יותר והדשא של השכן ירוק יותר.

בצלאל סמוטריץ': תעשה טובה, עזוב, אני יכול להראות לך עוד כמה דברים.

אוסאמה סעדי: אתם הכי מסכנים.

בצלאל סמוטריץ': אנחנו ממש לא מסכנים, אנחנו שולטים במדינה, תאמין לי, האחרונים שמסכנים זה אנחנו.

בצלאל סמוטריץ': לא שמעת אותי בוכה אף פעם.

בצלאל סמוטריץ': אני רק אומר - - -

אוסאמה סעדי: כל הכבוד.

בצלאל סמוטריץ': אני רק אומר, יש כשל משילוּתי חמור מאוד.

אחמד טיבי: בשלב זה אני שולט בוועדה הזאת וזה לא אתם.

בצלאל סמוטריץ': והעובדה - - - חבר הכנסת - - -

אחמד טיבי: אל תתבלבל, זה המצב.

בצלאל סמוטריץ': תאמין לי שאני רגוע, רגוע לחלוטין.

בצלאל סמוטריץ': בקיצור, בעיניי זה דבר בלתי נסבל.

בצלאל סמוטריץ': כשמתקבלת החלטה בממשלה היא צריכה לרדת לביצוע, לא יכול להיות מצב שיועצים משפטיים יתקעו אותה ופקידים באוצר יתקעו אותה ואחר כך ועדת הכספים תתקע אותה.

בצלאל סמוטריץ': זה בעיניי המחדל הכי גדול ואני אומר, זו באמת הסיבה שאני לא הולך לתקוע את זה ולא הולך לעכב את זה ולא כלום, כי בעיניי זה קטסטרופה.

בצלאל סמוטריץ': קיבלה הממשלה או השרים הרלוונטיים קיבלו החלטה, שאני תיכף אסביר למה אני מתנגד לה נחרצות, לא יכול להיות מצב ששמונה חודשים היא לא מתקיימת.

בצלאל סמוטריץ': בעניין הזה אני מוחה - - -

מיקי לוי: אבל, בצלאל, למה אתה מתנגד לה, זה לא רלוונטי לוועדה.

מיקי לוי: זה עניין פוליטי מדיני.

אחמד טיבי: הוא אמר אמירה, אבל בסוף הוא מצביע בעד.

בצלאל סמוטריץ': גם הוועדה פה במשך שלושה חודשים לא תפקדה ובינה לבין האוצר היו כל מיני עימותים וויכוחים וחיכוכים - - -

סתיו שפיר: האוצר לא תפקד.

בצלאל סמוטריץ': לא משנה, בסוף הכול היה תקוע.

סתיו שפיר: זה מאוד משנה, הממשלה לא רוצה לעמוד במחויבויות שלה.

סתיו שפיר: אתה רוצה גם לבטל את הכנסת?

סתיו שפיר: יש סיבה שיש כנסת?

סתיו שפיר: או שאתה לא מאמין ב - - -

בצלאל סמוטריץ': סתיו, בנקודה הזאת - - -

אחמד טיבי: דווקא הישיבה היום מתקיימת בגלל שוועדת הכספים תפקדה למרות חילוקי הדעות.

בצלאל סמוטריץ': אני רק אומר, בשורה התחתונה במדינה מתוקנת לא יכול להיות מצב שבו ממשלה מקבלת החלטה בדצמבר ואיפה שהוא באמצע אוגוסט רק מתחילים לחשוב איך מיישמים אותה.

בצלאל סמוטריץ': זה בעיניי כשל משילותי שאסור בשום פנים ואופן לעבור עליו לסדר היום.

בצלאל סמוטריץ': אני עובר עכשיו לאותה העברה מיוחדת.

בצלאל סמוטריץ': אני רוצה לבקש, ואגב כשהיו פה הצבעות, אני מזכיר לכם, על החטיבה להתיישבות, הייתה דרישה של סתיו וזה קרה, אני מבקש שיבוא לכאן נציג היועץ המשפטי לממשלה.

בצלאל סמוטריץ': יש פה דבר כזה?

בצלאל סמוטריץ': אני מבקש לדעת איך התקציב הזה מתיישב עם ההוראה שאוסרת כפל תמיכות, שמעבירים כסף דרך המשרד לשוויון חברתי.

בצלאל סמוטריץ': כולכם מכירים, לפני שלושה שבועות, חוות דעת מאוד ארוכה של המשנה ליועץ המשפטי לממשלה, עורכת הדין דינה זילבר, שהורתה לעצור טוטאלית תקציבים לכל הקהילות המשימתיות והגרעינים במדינת ישראל בגלל החשש מאיזה שהוא כפל תמיכות.

בצלאל סמוטריץ': אני לא יודע איך אפשר להעביר תקציב ממשרד החינוך ואחר כך לתקצב את אותה פעילות בדיוק מהמשרד לשוויון חברתי.

בצלאל סמוטריץ': אלא אם כן יראו לי שמשרד החינוך מתקצב סוג מסוים של פעילות והמשרד לשוויון חברתי מתקצב סוג אחר של פעילות.

בצלאל סמוטריץ': על פניו זה לא נראה, זה נראה שמשרד החינוך מתקצב את בתי הספר והשוויון החברתי הולך לתקצב אותו דבר רק ממקום אחר.

בצלאל סמוטריץ': זה כפל תמיכות וזה אסור, לפי סעיף 3א לחוק יסודות התקציב.

בצלאל סמוטריץ': לכן אני מבקש, כמו שהיה בעניינה של החטיבה, חבר הכנסת טיבי - - -

אחמד טיבי: שומע כל מילה.

בצלאל סמוטריץ': יש מזכירות לוועדה ולפני שנצביע, אם לא כן אני איאלץ להצביע נגד כל הסיפור הזה, כל ההעברה הזאת כמקשה אחת, יבוא נציג היועץ המשפטי לממשלה ויסביר למה מה שהוא טוען שהוא לא חוקתי, לא לא-חוקי, הוא אסור במקום אחר ומותר במקום הזה.

בצלאל סמוטריץ': זה משהו שבעיניי אני לא מבין איך הוא יכול לעבור.

בצלאל סמוטריץ': זה דבר ראשון.

בצלאל סמוטריץ': דבר שני, אני אומר לך, חבר הכנסת עודה, זה נורא נחמד לתת פה נאומים חוצבי להבות ומצלמים אותך ואחר כך אתה מביא את זה לפייסבוק, אין שקל אחד בקדנציה הזו, בממשלה הזו, שהוסף בגלל ההסכמים הקואליציוניים לחרדים שלא נהנו ממנו כל המוכש"ר, גם המוכש"ר הערבי, גם המוכש"ר הכנסייתי, גם המוכש"ר הדתי לאומי.

איימן עודה: אין לי בעיה עם החרדים.

איימן עודה: מגיע להם אפילו יותר.

בצלאל סמוטריץ': אני רק אומר לך.

בצלאל סמוטריץ': לא, אמרת, זה נכון, 'יש עתיד' דפקו את כולם, בעיניי בצורה חסרת תקדים, חסרת היגיון, בעיניי גם לא חוקית, אי אפשר לחתוך בבשר החי, בסוף כולם - - -

איימן עודה: סמוטריץ, תשכח מזה, אין לי בעיה, לא עם חרדים ולא עם עניים.

איימן עודה: אין לי בעיה.

בצלאל סמוטריץ': לא, אבל אתה אמרת - - -

אחמד טיבי: אוקיי, סיימת?

בצלאל סמוטריץ': לא.

בצלאל סמוטריץ': אתה אמרת שעם כינונה של הממשלה הזאת, בעקבות ההסכמים הקואליציוניים החרדים ביטלו את הגזרות למוכר שאינו רשמי ולא ביטלו לנוצרים, לכן אתה עכשיו משפה את הנוצרים.

בצלאל סמוטריץ': זה לא נכון, כל מה שחזר - - - אין דבר כזה במדינה דמוקרטית, במדינת חוק מתוקנת, כל בתי הספר המוכר שאינו רשמי מתוקצבים בדיוק אותו דבר ממשרד החינוך.

בצלאל סמוטריץ': כל מה שחזר, מה שבוטל, אותן שעות שפירון ביטל, החזירו עכשיו החרדים לכולם, גורף, וגם אתם קיבלתם.

איימן עודה: זה התמריץ וטיפוח, על מה אתה מדבר?

איימן עודה: זה על חלק, אתה לא יודע מה קרה שם.

בצלאל סמוטריץ': יש כאן עכשיו - - -

איימן עודה: אתה לא בקי בפרטים.

בצלאל סמוטריץ': תאמין לי שאני בקי בפרטים.

איימן עודה: אתה מדבר על תמריץ וטיפוח.

איימן עודה: יש שעות פיצול כיתות א', יש למצוינות, על מה אתה מדבר?

בצלאל סמוטריץ': אבל גם המוכש"ר לא קיבל פיצול כיתות א'.

בצלאל סמוטריץ': אתה מערבב בין הממלכתי לבין המוכר שאינו רשמי.

איימן עודה: לא, לא נכון.

בצלאל סמוטריץ': מה שאתם עושים - - -

אחמד טיבי: אוקיי.

אחמד טיבי: סיימת, סמוטריץ?

בצלאל סמוטריץ': לא, ממש לא.

אחמד טיבי: משפט סיום, בבקשה.

אחמד טיבי: נא לסיים.

בצלאל סמוטריץ': מה שאתם עושים כאן עכשיו, שנדע את זה, אתם - - - בצורה לא שוויונית - - -

<קריאה: למה הוא מדבר יותר - - -

אחמד טיבי: עדיין לא שלוש דקות.

בצלאל סמוטריץ': בצורה לא שוויונית, לוקחים עכשיו פלח מסוים, רק בגלל שהוא שבת, לא בגלל שום דבר אחר, יש לנו, כמה תלמידים יש במוכר שאינו רשמי במדינת ישראל?

בצלאל סמוטריץ': 82,000, כמה מתוכם בכנסייתיים?

בצלאל סמוטריץ': 16,000.

בצלאל סמוטריץ': לוקחים עכשיו 50 מיליון שקל, נותנים לרבע, או פחות מרבע מכל המוכר שאינו רשמי - - -

איימן עודה: 33,000.

אחמד טיבי: המספרים שנתת לא נכונים.

מיקי לוי: שר האוצר נתן לו.

מיקי לוי: אתה הממשלה שאתה חייב בה.

בצלאל סמוטריץ': לא לממלכתי, לא לממלכתי דתי - - -

אחמד טיבי: זה כבר הסכם שהממשלה חתמה עליו.

בצלאל סמוטריץ': זה הסכם שהממשלה חתמה - - -

אחמד טיבי: בסדר, אמרת שאתה נגד.

בצלאל סמוטריץ': אחמד, סליחה, במדינה דמוקרטית אין חיה כזה 'הממשלה חתמה' - - -

אחמד טיבי: אוקיי, תודה רבה.

בצלאל סמוטריץ': - - -

אחמד טיבי: סמוטריץ, זמנך תם.

אחמד טיבי: מיקי לוי, בבקשה.

בצלאל סמוטריץ': אני עוד לא שמעתי איך המשרד לשוויון חברתי הולך לשלם את הכסף הזה.

אחמד טיבי: אוקיי, נגיע לזה, או שלא נגיע לזה.

בצלאל סמוטריץ': אני אגיש גם רביזיה.

סתיו שפיר: אני מציעה, כבוד היושב ראש, שכל עוד אתה יושב במעמדך כיושב ראש, תבקש ממשרד האוצר להפריד עכשיו את ההעברה התקציבית הזאת כדי שנוכל להצביע על כל סעיף בנפרד.

אחמד טיבי: אנחנו מנסים את זה 24 שעות ביממה והם דחו את הבקשה שלנו.

אחמד טיבי: והיא בקשה הגיונית, אגב.

סתיו שפיר: מי דחו את הבקשה?

אחמד טיבי: הבקשה מאוד הגיונית.

איימן עודה: ויש לנו בעיה עקרונית עם כל זה.

מיקי לוי: אין לי בעיה שאתם - - -

סתיו שפיר: - - - זה הבסיס לשנה הבאה?

אחמד טיבי: מיקי, בבקשה, תתחיל לדבר.

מיקי לוי: אתם צריכים לקבל כמו כל תלמיד במדינת ישראל, אסור להפלות אתכם, צריך פה להיות שוויון מוחלט.

איימן עודה: הייתם בראשות משרד האוצר לפני קדנציה.

מיקי לוי: דקה, אני לא הפרעתי.

מיקי לוי: בעניין הזה אני אומר את דעתי חד משמעית.

מיקי לוי: גם לך וגם לך, בעניין ההערה שלכם, שהיא חצי פשיסטית, אתה היית שותף, המפלגה שלך והשרים שלך, בקבלת ההחלטה שמי שלא יתרום את חלקו ומי שלא ילמד לימודי ליבה פוגע בעתיד של מדינת ישראל בכל התחומים ולכן קיבלו החלטה בממשלה שאתה היית שותף לה.

בצלאל סמוטריץ': אני לא הייתי שותף, לא הייתי פה.

בצלאל סמוטריץ': המפלגה שלי, נכון.

בצלאל סמוטריץ': חזרנו בתשובה.

מיקי לוי: איזה תשובה של הסבתא שלי?

מיקי לוי: נהייתם יותר גרועים.

בצלאל סמוטריץ': אנחנו מתקנים.

מיקי לוי: יותר גרועים נהייתם.

בצלאל סמוטריץ': אנחנו מתקנים.

מיקי לוי: ואמרנו חד משמעית, מי שלא ילמד לימודי ליבה יפגע בעתידה של מדינת ישראל ולכן נקצץ לו.

מיקי לוי: אין שום סיבה שהמדינה תשלוט בזה.

מיקי לוי: אצלם, למיטב ידיעתי והבנתי, מלמדים לימודי ליבה, חד משמעית, ולכן לעשות את כל ההכללה שעשית - - -

בצלאל סמוטריץ': - - - נתתם לו ציונים - - -

מיקי לוי: אני לא דיברתי על נתתם לו ציונים - - -

בצלאל סמוטריץ': אבל דפקתם את כולם.

בצלאל סמוטריץ': עד העצם.

מיקי לוי: מאיפה אתה יודע?

בצלאל סמוטריץ': אני יודע מצוין.

מיקי לוי: אתה מקשקש, כי זה לא נכון, הוא יגיד לך בדיוק.

מיקי לוי: הוא יגיד לך בדיוק, את אלה שלא מלמדים לימודי ליבה, בהם כן, ירד להם - - -

בצלאל סמוטריץ': ממש לא, העניין של לימודי ליבה נכנס לתוקף רק ב-2018.

בצלאל סמוטריץ': אתם הורדתם למוכר שאינו רשמי, למוכש"ר, את הכול.

מיקי לוי: תקשיב, אני מבין אותו שעכשיו הוא ת"פ של בנט וצריך להגיד את החליל שאתם מחללים.

בצלאל סמוטריץ': זה לא מוסדות הפטור.

בצלאל סמוטריץ': הפטור לא לומדים לימודי ליבה, במוכר שאינו רשמי כולם לומדים לימודי ליבה.

בצלאל סמוטריץ': אתה ממש מערבב.

מיקי לוי: לא, בחרדיים לא לומדים לימודי ליבה.

בצלאל סמוטריץ': הם כן לומדים במוכר שאינו רשמי, לא בפטור.

מיקי לוי: תפסיק לבלבל את המוח.

אחמד טיבי: מיקי, סיימת?

מיקי לוי: לא, צריכים לתת לי תשובות, משרד האוצר.

אחמד טיבי: כן, אבל בינתיים אני מאפשר לחבר הכנסת אכרם חסון, בבקשה.

אכרם חסון: שלום לכם.

אכרם חסון: אני קודם כל מקדם בברכה את אבו נאוי, כל מי שהגיע לישיבה המיוחדת הזאת, אני רוצה לברך אותך ואני מקווה שזו לא תהיה הישיבה האחרונה שאתה תהיה היושב ראש ותקדם עוד כמה דברים.

אחמד טיבי: אנחנו עובדים על זה.

אכרם חסון: האמת שלפני חודשיים הגשתי שאילתה לשר החינוך בנושא התקציב לבתי הספר הנוצריים והוא ענה לי, אחרי שאני אמרתי לו שאני בוגר בית ספר כזה, אני למדתי ארבע שנים בבית ספר סנט ג'וזף בנצרת, ואמרתי לו שבתי הספר האלה חינכו וגידלו עשרות אלפים צעירים מכל העדות והעמים והכנסייה תמיד הצטיינה בדו קיום ודמוקרטיה מלאה ובמתן השכלה וכלים להרבה צעירים שמובילים הרבה מערכות בארץ בגאווה רבה ותורמים הרבה למדינת ישראל.

אכרם חסון: ללא כל ספק, חבר הכנסת סמוטריץ לא יודע, שיש הבדלים עצומים מאוד בין הילדים במגזר שלנו, כולל המגזר הדרוזי והחיילים ששומרים עליך בחברון וגם בירושלים, לבין אחינו היהודים.

אכרם חסון: אנחנו הוכחנו לפני חודש בישיבה ובהצעת החוק שהגשנו לכאן, ההבדלים מגיעים עד ל-1,000% בין התקצוב לתלמיד במגזר היהודי לתקציב במגזר הערבי או המגזר הדרוזי.

בצלאל סמוטריץ': בין המוכר שאינו רשמי למוכר שאינו רשמי, או בין הממלכתי לממלכתי?

אכרם חסון: וגם - - -

בצלאל סמוטריץ': אין ויכוח.

בצלאל סמוטריץ': בתוך הממלכתי - - -

אכרם חסון: ולכן אני רוצה גם להגיד לך, בתקופה שאני למדתי - - -

<קריאה: גם בתוך הממלכתי יש הבדל, יש אפליה.

<קריאה: תבדוק.

בצלאל סמוטריץ': אין שום הבדל.

<קריאה: יש, תבדוק.

אכרם חסון: בתקופה שאני למדתי, ב-1974, ועדיין היית צעיר - - -

בצלאל סמוטריץ': לא נולדתי.

אכרם חסון: אני אומר לך, אני למדתי אז, רוב הכסף בא מהכנסיות, בא מהוותיקן, לא ממדינת ישראל, והמשיכו לחנך דורות לתפארת עם ישראל ואנחנו חייבים להם.

אכרם חסון: לכן אני באתי לכאן היום.

אכרם חסון: בבוקר היינו בישיבה ביחד עם ראשי הסיעה הערבית, איימן עודה היה ואחמד טיבי ועוד כמה חברי כנסת, אצל סגן היועץ המשפטי לממשלה.

אכרם חסון: שם אנחנו נלחמים, סמוטריץ, באחת העמותות שאתה מכיר, רגבים, שמביאה קצינים דרוזים שמשרתים עד היום, וחלק מהם נהרג בירושלים כדי להגן על הכנסיות, מביאים אותם בגלל בנייה בלתי חוקית, בגלל שהם עבריינים בעל כורחם והם בונים על אדמתם הפרטית, לא בונים באדמת מדינה, אין לי את הלוקסוס הזה כמוך לקבל אדמת מדינה ולבנות שם, אני לא מכיר מה זה דיור ציבורי - - - סליחה, סליחה, אני רק רציתי לחזק את זה, אתה תחזק את זה ממישהו ששירת את המדינה - - -

בצלאל סמוטריץ': אתה דמגוג, אין שום קשר בין הדברים.

אכרם חסון: והבן שלי נמצא עכשיו בצבא, לוחם.

בצלאל סמוטריץ': וגם אני הייתי בצבא - - -

אכרם חסון: אני רוצה להגיד לכם, אתם תהיו רגישים, ברגע שאנחנו מביאים דברים כאן לטובת אוכלוסייה שהיא מרגישה סוג ב' תתמכו בלי סייג ובלי שום הצעה, מסיבה אחת, כי אין שוויון במדינת ישראל ואנחנו סוג ג' עד היום.

בצלאל סמוטריץ': אוי נו באמת.

אכרם חסון: אני מבקש ממך.

אכרם חסון: אדוני היושב ראש, השר בנט ענה לי במליאת הכנסת שהוא מעריך מאוד את מה שהיה והוא אמר שהוא סיכם ושר האוצר נתן את ה-50 מיליון.

אכרם חסון: בגלל בירוקרטיה מיותרת עד עצם היום הזה גם כבודך וגם איימן עודה, וכל האנשים הטובים שעשו עבודת קודש כדי שהכסף הזה יילך לשם, זה לא הגיע לשם, לכן טוב שמתקנים את זה עכשיו.

אכרם חסון: לכנסייה מגיע, לבתי הספר האלה מגיע, אלה חלק מבשרה של מדינת ישראל ושל העם בישראל ואסור לנו לתת להם הרגשה שהם אזרחים סוג ב' או אזרחים שאנחנו לא נותנים להם שום תשומת לב.

אכרם חסון: אני גאה שבסופו של דבר זה מגיע לשולחן הזה ואני מבקש שאנחנו נתקן את העוול ונקדם עוד כמה דברים שקשורים לא רק בנושא הזה.

אכרם חסון: עכשיו דיברנו על נושא התרבות, שאנחנו פגועים שם.

אכרם חסון: אנחנו מקבלים תקציב שנתי לאזרח בעדה שלי 1 שקל בשנה.

סתיו שפיר: ההעברה הזו באה עם קיצוץ בתרבות.

אכרם חסון: אז אני אומר לך - - -

סתיו שפיר: היא באה עם קיצוץ בספורט, היא באה עם קיצוץ בדיור הציבורי, היא באה עם קיצוץ בבריאות.

סתיו שפיר: זו ההעברה הזאת.

סתיו שפיר: למה שר האוצר דחף את ההעברה הזאת ביחד עם הדברים האלה?

אכרם חסון: אנחנו נגד כל קיצוץ ואנחנו יודעים שהמגזר שלנו סובל קשות.

סתיו שפיר: אני שואלת למה שר האוצר - - -

<קריאה: סתיו, את תצביעי בעד?

סתיו שפיר: קודם כל אתה לא תגיד לי מה להצביע - - -

אחמד טיבי: לפני ההצבעה - - -

סתיו שפיר: אנחנו לא לפני הצבעה, כי יש לי עוד שאלות.

אחמד טיבי: לא הצבעה, חבר הכנסת סעדי מחכה לתור שלו.

סתיו שפיר: למה משרד האוצר, העברתם את ההעברה הזאת ביחד עם ההעברות - - -

אחמד טיבי: נכון, אמרנו שהשאלה שלך היא במקום והיא שאלה נכונה.

בצלאל סמוטריץ': והאם מישהו מוכן להסביר על מה צריכים לקבל את ה-50 מיליון שקלים האלה ולמה משרד החינוך לא - - -

אחמד טיבי: תודה רבה לכם.

אחמד טיבי: אני מבקש לאפשר לחבר הכנסת אוסאמה סעדי לדבר.

אחמד טיבי: הוא גם בוגר בתי הספר האלה, לכן הוא חבר כנסת מצטיין.

בצלאל סמוטריץ': אינטליגנט.

אחמד טיבי: לא רק בגלל שהוא בוגר.

אוסאמה סעדי: אדוני היושב ראש, חבריי חברי הכנסת, אהלן וסהלן.

אוסאמה סעדי: חבר הכנסת סמוטריץ, כשאני למדתי בבית הספר הזה, כמו יתר חבריי, ואני למדתי בכולי ג'ליל אל מסחייה בעילבון, אחד מבתי הספר המצטיינים מאז ועד היום, לא היו בתי ספר ממלכתיים אצלנו בכל האזור, לא בכפר שלי, עראבה, ולא בדיר חנא ולא בבועיינה נוג'ידאת ולא באף כפר היה.

אוסאמה סעדי: מזל שהיה בית ספר ששייך לכנסייה בכפר עילבון, יישוב קטן שהיום הוא בכותרות גם בהקשרים אחרים וגם שם, אני לא רוצה להרחיב את הדיבור בעניין הנסיכים והסלמונלה, אבל מזל שהיה ליישוב הזה את בית הספר הזה, שכל הילדים המצטיינים היו הולכים לבית הספר הזה.

אוסאמה סעדי: אז המדינה לא סיפקה את השירות הבסיסי הזה לתלמידים והיינו נאלצים ללכת לבית הספר הזה, שאז לא שילמנו אף שקל אחד.

אוסאמה סעדי: אף שקל.

בצלאל סמוטריץ': אין ויכוח שהם עושים עבודה מצוינת.

בצלאל סמוטריץ': שיהיה ברור, אני לא מתווכח, בתי הספר מפתחים למצוינות, זה נפלא, אני רק מנסה להבין למה הוא מקבל ולמה אחרים לא מקבלים.

איימן עודה: סמוטריץ, קח את הילד - - - משעמם לו.

אוסאמה סעדי: מי לא מקבל?

אוסאמה סעדי: החרדים לא קיבלו?

אוסאמה סעדי: אתם לא קיבלתם?

בצלאל סמוטריץ': לא.

אוסאמה סעדי: אתם מקבלים, אתם חולבים, אין שבוע שעובר ובוועדה הזאת - - -

סתיו שפיר: בהעברה הזאת עכשיו אתם חולבים, אתם מקבלים מההעברה הזאת 15 מיליון שקלים.

אוסאמה סעדי: גם פה.

בצלאל סמוטריץ': למה - - - צריך לקבל יותר מהילד שלי?

סתיו שפיר: הם מתחננים שנה לתקציב - - -

אוסאמה סעדי: גם פה אתה מקבל 15 מיליון.

סתיו שפיר: סמוטריץ מקבל פה 15 מיליון שקלים בלי - - -

אוסאמה סעדי: אתה מקבל 41 מיליון.

אוסאמה סעדי: תראה כמה אתה מקבל.

סתיו שפיר: הפתרון של הממשלה למצוקת הדיור, להעביר לך 15 מיליון שקלים למאחזים לא חוקיים בהתנחלויות.

אוסאמה סעדי: ו-41 מיליון הבטחה.

בצלאל סמוטריץ': את מוכנה - - -

סתיו שפיר: תעשה טובה, באמת, על מה אתה מדבר פה?

בצלאל סמוטריץ': יש לך - - -

אוסאמה סעדי: סמוטריץ, תן לי להשלים.

סתיו שפיר: הם צריכים לקבל את התקציב שלהם, זה חלק מתקציב - - -

בצלאל סמוטריץ': למה מגיע לו - - -

אוסאמה סעדי: אני אגיד לך, זה תיקון - - -

סתיו שפיר: - - - בלי שהם יצטרכו להתחנן כל פעם ואתה לא יכול להמשיך לקבל את התקציבים האלה - - -

אחמד טיבי: סתיו, נא לאפשר - - -

אוסאמה סעדי: זה תיקון - - -

בצלאל סמוטריץ': את חסידה גדולה של קריטריונים ושקיפות?

בצלאל סמוטריץ': הכול צביעות אצלך.

אוסאמה סעדי: סמוטריץ, זה תיקון של עיוות במשך עשרות שנים.

בצלאל סמוטריץ': תשאלי איפה הקריטריונים, איפה השקיפות.

אחמד טיבי: סמוטריץ.

בצלאל סמוטריץ': אני לא יודע מה - - -

אחמד טיבי: חבר הכנסת סמוטריץ, אני קורא אותך לסדר פעם ראשונה.

אוסאמה סעדי: אתה מקבל מאות מיליונים, החטיבה להתיישבות - - -

סתיו שפיר: החלטת ממשלה שאתה ביקשת, על מה אתה מדבר?

אחמד טיבי: סתיו, סתיו.

אוסאמה סעדי: איזה שקיפות?

אוסאמה סעדי: איזה שקיפות?

אוסאמה סעדי: חוק חופש מידע, אתה לא הסכמת להחיל חוק חופש מידע על החטיבה להתיישבות.

בצלאל סמוטריץ': אני רוצה לדעת על מה יוצא הכסף הזה.

אוסאמה סעדי: חוק, לא הסכמתם להחיל חוק שקיפות.

מיקי לוי: גם אנחנו נרצה לדעת על מה הולך 15 המיליון.

בצלאל סמוטריץ': אין בעיה.

סתיו שפיר: אתה יודע?

בצלאל סמוטריץ': לא.

אוסאמה סעדי: אדוני היושב ראש, הסכום הזה הוא טיפה בים של אפליה מתמשכת במשך עשרות שנים.

אוסאמה סעדי: עד היום בממלכתי ובתיכון הממלכתי ובמוכר הרשמי יש אפליה בין תלמיד ערבי לתלמיד יהודי.

בצלאל סמוטריץ': אוי נו.

אוסאמה סעדי: ותלך למרכז המחקר ותבדוק, ההשקעה של המדינה בתלמיד יהודי היא 23,000 פר שנה ובתלמיד ערבי היא 18,000.

אוסאמה סעדי: זה מחקר, אלה נתונים רשמיים.

אוסאמה סעדי: זה לא נתונים שלנו.

אוסאמה סעדי: אז תפסיקו לבכות - - -

בצלאל סמוטריץ': למה אתה לא רוצה לבתי הספר הערביים?

בצלאל סמוטריץ': למה רק לכנסייתיים?

בצלאל סמוטריץ': אין לך מוכר שאינו רשמי ערבי?

בצלאל סמוטריץ': הרי רוב הערבים לומדים במוכר שאינו רשמי, הם לא הולכים לקבל מה-50 מיליון האלה.

אוסאמה סעדי: אבל הם מקבלים.

בצלאל סמוטריץ': אתם, כמו תמיד, הציבור שלך - - -

אוסאמה סעדי: הם מקבלים.

אוסאמה סעדי: זה לא ציבור שלי?

אוסאמה סעדי: זה גם ציבור שלי.

בצלאל סמוטריץ': פתאום אתם לקחתם אחריות עליהם - - -

אוסאמה סעדי: מה זה אחריות עליהם?

אוסאמה סעדי: זה חלק - - -

בצלאל סמוטריץ': אתם הרי - - -

אחמד טיבי: סמוטריץ, תן לו להמשיך.

בצלאל סמוטריץ': - - - רוכבים על הגל.

אחמד טיבי: סמוטריץ, אתה החלטת שאני אוציא אותך ליד הילד שלך?

אחמד טיבי: אני לא רוצה.

אחמד טיבי: לא נעים לי.

אוסאמה סעדי: אדוני היושב ראש וגם סמוטריץ, גם בסעיף הראשון יש יישום פעילות הממשלה לפיתוח כלכלי באוכלוסיית המיעוטים, זה 107 מיליון, זה גם חלק מההסכם שהיה ב-30.12.2015.

אוסאמה סעדי: תקרא בדברי ההסבר, זה גם הולך לשיכון, גם לרווחה, גם לחינוך, אז אנחנו דואגים לכל המגזר שלנו, בוודאי אלה הם מיטב בנינו ולכן אנחנו תומכים בהם.

אוסאמה סעדי: נכון, הכריכה הזו, כולם אמרו, זאת כריכה שלא בתום לב, ואתה, כמו עורך דין שלמד דיני משפחה, כאשר כורכים מין בשאינו מינו כמו בתביעות גירושין אז כורכים מזונות ופה ושם, זו כריכה שלא בתום לב.

אוסאמה סעדי: זה בדיוק העניין הזה, כרכו את זה שלא בתום לב, עם זאת אני אומר, העניין הזה של ה-50 מיליון שקל - - -

בצלאל סמוטריץ': אלה שכרכו את זה, זה בשביל שאני אצביע בעדך.

בצלאל סמוטריץ': הרי לקואליציה יש רוב, אם אני מביא רק את ההתיישבות אני מעביר את זה בלי בעיה.

בצלאל סמוטריץ': מי שלא עובר זה אתם, זה לא אנחנו.

אוסאמה סעדי: לא, מה פתאום.

בצלאל סמוטריץ': אתה יודע יפה מאוד שכל הכריכה הזאת משרתת אתכם, לא אותנו.

אוסאמה סעדי: אז אנחנו אומרים, אדוני היושב ראש - - -

בצלאל סמוטריץ': תהיה הגון.

בצלאל סמוטריץ': הכריכה הזאת נועדה לשרת אותך, לא אותי.

בצלאל סמוטריץ': לנו בקואליציה יש רוב.

אוסאמה סעדי: אלה הסכמים מלפני שנה.

בצלאל סמוטריץ': אם אני צריך להעביר פה רק את ההתיישבות הצעירה ומזרח ירושלים - - -

אחמד טיבי: מה דעתך שנצביע באופן נפרד?

אחמד טיבי: אתה מסכים?

אוסאמה סעדי: אתה מסכים להפריד?

בצלאל סמוטריץ': אתה תפריד, אבל הדיון לא יהיה עכשיו, הדיון יהיה ביום אחר שאני אעשה גיוס בקואליציה ואתה תראה שכל מה - - - מה אתה חושב?

בצלאל סמוטריץ': הגזמת.

אחמד טיבי: לא, גם ה-50 מיליון שקל יעברו, בתמיכת הקואליציה, כי זו החלטת ממשלה.

אחמד טיבי: מה, אתה לא תקיים החלטת ממשלה?

אחמד טיבי: אלה 50 מיליון שקל שהם הרבה פחות ממה שצריך.

אוסאמה סעדי: אבל גם ה-107, אדוני היושב ראש.

אחמד טיבי: לא, ה-107 זה כסף שכבר הועבר, זו העברה פנימית, תיכף נקבל על זה הסבר.

בצלאל סמוטריץ': אחמד, יכול להיות שבאמת בג"צ יצטרך לעצור את זה אם זה לא חוקי, אני לא יודע.

מיקי לוי: בעניין הזה אני רוצה להגיד מילה וחצי לאנשי האוצר.

מיקי לוי: תדעו לכם שמי שכרך את בתי הספר או את החינוך הכנסייתי עם יהודה ושומרון ועם כל סיפור כספי ההתנחלויות ועם כל זה הוא גאון.

מיקי לוי: לא עושים דבר כזה, אתם עובדים עלינו.

מיקי לוי: אני אומר לכם, זה לא בסדר, חבר'ה.

מיקי לוי: הכריכה הזו היא לא לטעמי.

בצלאל סמוטריץ': הוא אף פעם לא עשה את זה.

מיקי לוי: לא עשיתי את זה בצורה הזאת.

מיקי לוי: תבדוק אותי, אתה לא היית שם.

מיקי לוי: אמרת שלא היית שם אז שב בשקט.

מיקי לוי: לכן כל ה-0.7 הזה הוא לא לעניין, חבר'ה.

מיקי לוי: זה לא בסדר, אני אומר לכם את זה מעומק לבי.

מיקי לוי: ועכשיו אני מבקש תשובה, האם זה בבסיס התקציב, הקיצוץ 0.7, או לא בבסיס התקציב?

אחמד טיבי: תודה, חברת הכנסת סתיו שפיר, אחר כך האוצר.

סתיו שפיר: אדוני היושב ראש, אני רוצה לפרוס פה את הנתונים בפני חברי הכנסת.

סתיו שפיר: קודם כל הנוהל שנקבע בוועדה שאומר שצריכים להגיע לפה נושאים כשהם נושאים נפרדים, אי אפשר לכרוך באותה העברה תקציבית נושאים שהם שונים אחד מהשני, הוא מופר לחלוטין בהעברה הזאת.

סתיו שפיר: מה קורה פה באמת?

סתיו שפיר: יש פה סחיטה של חברי הכנסת, מביאים לכאן נושא מאוד חשוב, שאתם באמת ניהלתם עליו מאבק מפואר במשך שבועות כדי לקבל כסף שהיה צריך להגיע אליכם מראש לחינוך הנוצרי ואני לא מבינה למה הוא לא מתוקצב בבסיס, אני לא מצליחה להבין את זה, איך יכול להיות שכספים כאלה לא מתוקצבים בבסיס, זו חייבת להיות הדרישה לתקציב הבא, כורכים פה עוד העברה לטובת יוצאי אתיופיה, עוד העברה חשובה מאוד ועוד כמה העברות חשובות, לצד העברות שנובעות מהסכמים פוליטיים קואליציוניים שאני בטוחה שחבר הכנסת סמוטריץ מכיר היטב, כמו העברה של 15 מיליון שקלים להתיישבות צעירה ביהודה ושומרון.

סתיו שפיר: למה לא מעבירים את הכסף הזה להתיישבות צעירה בגליל?

סתיו שפיר: בנגב?

סתיו שפיר: בגולן?

סתיו שפיר: לא ברור.

בצלאל סמוטריץ': סתיו, את נוראה מעליבה אותי, את יודעת?

סתיו שפיר: רק יהודה ושומרון חשובה, זה כל מה שהממשלה רוצה להשקיע בו.

בצלאל סמוטריץ': את נורא מעליבה אותי, סתיו.

סתיו שפיר: עוד העברה תקציבית, 41 מיליון שקל - - -

בצלאל סמוטריץ': אני מעולם לא הבאתי לכאן העברה של סכום כל כך נמוך של 15 מיליון.

בצלאל סמוטריץ': זה לא קשור אליי, אני לא מדבר בסכומים כאלה.

סתיו שפיר: נורא מצחיק.

בצלאל סמוטריץ': אל תעליבי אותי סתם, אני לא צוחק.

סתיו שפיר: עוד העברה תקציבית של 41 - - -

מיקי לוי: 15 מיליון זה קטן עליך?

בצלאל סמוטריץ': אני אף פעם לא העברתי פה בשנה וחצי, אף פעם לא הגנתי פה על העברה של סכום כל כך נמוך.

בצלאל סמוטריץ': טמקין, תתבייש לך, איפה אתה?

בצלאל סמוטריץ': טמקין, תתבייש לך שזה רק 15 מיליון להתיישבות צעירה פה ביו"ש.

בצלאל סמוטריץ': אני מעולם לא הגנתי על סכום כל כך נמוך.

אחמד טיבי: תמשיך, חוש ההומור שלך לא מי יודע מה.

סתיו שפיר: עוד 41 מיליון שקלים לאבטחה במזרח ירושלים.

סתיו שפיר: מה זה?

סתיו שפיר: זו הגדלה של יותר מחצי.

סתיו שפיר: התקציב המקורי עמד על סכום פחות או יותר דומה, הגדלה שמגדילה שוב את התקציב של אבטחה במזרח ירושלים, שאגב נמצא מתחת למשרד החקלאות משום מה, קודם הוא היה במשרד השיכון.

בצלאל סמוטריץ': אבל זו אותה החלטת ממשלה.

מיקי לוי: זה כמו השירות הלאומי, זה הולך עם השר.

סתיו שפיר: הוא נמצא בתוך התקנה, הוא נמצא מתחת - - -

בצלאל סמוטריץ': זה משטרת ישראל - - -

מיקי לוי: לא נכון, אני הייתי שם מ"פ צעיר, אל תבלבל את המוח.

אחמד טיבי: אוקיי, סתיו, נא לסיים.

סתיו שפיר: לא, אבל לא סיימתי.

בצלאל סמוטריץ': היית מ"פ צעיר לפני 50 שנה.

מיקי לוי: נכון, זה לא למשטרת ישראל.

בצלאל סמוטריץ': זה למשטרת ישראל.

אחמד טיבי: מיקי, נא לאפשר לסתיו שפיר לסיים.

בצלאל סמוטריץ': אבל למה אתה מקלקל לסתיו את הפוליטיקה?

אחמד טיבי: סמוטריץ, אני לא קורא אותך לסדר פעם שנייה.

סתיו שפיר: חברים, אני גם אקריא לכם מאיפה מגיעים - - -

אחמד טיבי: לא, אמרתי, לא קורא אותך לסדר.

מיקי לוי: אז תגיד את זה למשטרת ישראל.

מיקי לוי: למה אתה עושה את זה כך?

אחמד טיבי: מיקי, בואו נתכנס לנושא שבגללו אנחנו פה, בהתחלה לפחות.

סתיו שפיר: ואני רק אסיים ואומר, מאיפה מגיעים התקציבים האלה?

סתיו שפיר: הם מגיעים מקיצוץ, אני אגיד לכם מאיזה קיצוצים.

סתיו שפיר: 2 מיליון שקלים מדיור ציבורי ודיור מוגן, מפעולות והתחדשות עירונית בתוך משרד השיכון, תכנית פיתוח חינוך, בניית כיתות לימוד, מקצצים 13 מיליון שקלים, עוד ממענקי עידוד לעסקים קטנים ובינוניים, מקצצים גם קרוב למיליון שקלים.

סתיו שפיר: מקצצים מעידוד תעסוקה, מקצצים מקורסים והכשרות מקצועיות, שוב, לכל האוכלוסיות, בפרט לאוכלוסיות ייעודיות, אוכלוסיות מיוחדות.

סתיו שפיר: מורידים 5 מיליון מעידוד תעסוקת הורים באמצעות סבסוד מעונות, משפחתונים וצהרונים, גם מזה 5 מיליון.

סתיו שפיר: עוד 5 מיליון מסבסוד שהות ילדי הורים עובדים במעונות יום, מורידים תקציבים ממחקר, ממינהל תרבות, ממינהל הספורט.

סתיו שפיר: רק עכשיו כולם מדברים שמוסיפים פתאום תקציבים לספורט, לא, מקצצים תקציבים מהספורט.

סתיו שפיר: אל תעבדו עלינו בעיניים.

אחמד טיבי: זהו זה, תודה רבה.

סתיו שפיר: מורידים תקציבים מהוצאות חירום אזרחיות.

סתיו שפיר: כל התקציבים האלה עוברים על חשבון שירותים חברתיים אחרים ומכריחים אותנו להצביע על זה כמקשה אחת.

סתיו שפיר: הדבר הזה אסור, הוא לא חוקי והוועדה חייבת להתנגד לסיפור הזה ולהביא אותם אחד אחד.

אחמד טיבי: תודה רבה, סתיו.

אחמד טיבי: בבקשה, נציג האוצר.

אחמד טיבי: תציג את עצמך ותדבר.

בצלאל סמוטריץ': את מצביעה איתי או שאת רק מדברת?

בצלאל סמוטריץ': את מצביעה איתי נגד?

סתיו שפיר: אל תעשה עליי פה דאווינים, בצלאל.

בצלאל סמוטריץ': את עושה דאווינים.

סתיו שפיר: אם היה לך - - -

בצלאל סמוטריץ': את מצביעה איתי נגד?

בצלאל סמוטריץ': זה חמור מאוד, את מצביעה איתי נגד?

סתיו שפיר: אם הייתה לך הגינות בסיסית על הדבר הזה לא היית מעז בכלל לפתוח את הפה.

מיקי לוי: כן, אם נפריד את הכנסייתי.

בצלאל סמוטריץ': לי אין שום בעיה - - -

אחמד טיבי: חבל שנציג משרד המשפטים לא הגיע למרות שהוא הוזמן, כי זה חשוב.

סתיו שפיר: לא, זה ממש סחיטה, זה לא להאמין.

סתיו שפיר: מכריחים אותנו להצביע פה על דברים שאנחנו מתנגדים להם - - -

<תמיר כהן: חבר הכנסת טיבי, תמיר כהן, רפרנט מקרו, אגף התקציבים באוצר.

<תמיר כהן: ברשותך אני אציג את הפנייה קודם ואז נעלה כל שאלה לגופה.

אחמד טיבי: בבקשה, הבמה שלך.

<תמיר כהן: הפנייה שמובאת בפניכם נועדה ליישם את החלטת הממשלה 717 מיום 15 בנובמבר 2015 בנושא התכנסות תקציב 2016 למסגרות פיסקליות שעיקרה ביצוע התאמות בסדר העדיפות של הממשלה בסך של 492.2 מיליוני ₪.

<תמיר כהן: אני אסביר רגע איך הפנייה בנויה.

<תמיר כהן: הפנייה, כפי שנשלחה לוועדה, בטבלה הראשונה מוצגים השימושים של הפנייה.

<תמיר כהן: לאור השאלות של חברי ועדת כספים, אני מבקש לציין כיה שימושים שמובאים פה בפנייה הם השימושים שעליהם החליטה הממשלה בהחלטת הממשלה 717 במסגרת הניסיון שלה להתכנס למסגרות תקציב בשנת 2016.

<תמיר כהן: לאור זאת השימושים מובאים בפנייה הזו.

בצלאל סמוטריץ': אז זה הכול אותה החלטת ממשלה?

בצלאל סמוטריץ': גם הכנסייתי, גם ההתיישבות?

בצלאל סמוטריץ': הכול באותה החלטת ממשלה?

סתיו שפיר: איך זה קשור?

סתיו שפיר: מה אמרת במשפט הזה?

סתיו שפיר: איך קשור חלק א' של המשפט לחלק ב'?

<תמיר כהן: אני מסביר שוב.

אחמד טיבי: תנו לו להסביר, אני מבקש.

<תמיר כהן: אני מסביר שוב, ביום 15 בנובמבר התקבלה החלטת הממשלה.

<תמיר כהן: החלטת הממשלה כללה את השימושים הבאים: דחיית פירוק רשות השידור, תגבור אבטחה במזרח ירושלים, קידום יוצאי אתיופיה - - -

<קריאה: טוב, קראנו, אנחנו מכירים את - - -

<תמיר כהן: מענקים ביו"ש ושימושים נוספים.

<תמיר כהן: לאור זאת היינו צריכים לבצע את ההתאמות בסדר העדיפות מתקציב המדינה.

אחמד טיבי: איפה נופל כאן הכסף המיועד לבתי הספר הכנסייתיים?

אחמד טיבי: לא הזכרת אותו בהחלטה הזו.

<תמיר כהן: נכון, הכסף הזה התקבל בהחלטת שר האוצר בסוף שנת 2015, לאור העובדה שזה קרה לאחר בניית תקציב לשנת 2015-2016 אנחנו מביאים עכשיו לאישור את הפנייה הזו.

בצלאל סמוטריץ': זה לא צריך החלטת ממשלה?

סתיו שפיר: לא הסברת למה זה כרוך אחד בשני.

סתיו שפיר: למה אתם לא מפרידים את זה עכשיו?

סתיו שפיר: תפרידו.

בצלאל סמוטריץ': שר האוצר מוסמך?

<קריאה: יש החלטת ממשלה.

סתיו שפיר: בתי הספר הנוצריים, הבטחתם להם תקציב - - -

אחמד טיבי: אמרת החלטת ממשלה על הכנסייתיים?

<תמיר כהן: לא, אני חוזר.

<קריאה: יש כבר, יש החלטה.

אחמד טיבי: יש החלטה?

<תמיר כהן: נכון, החלטת ממשלה 922 שהתקבלה ב-30 בדצמבר 2015 מדברת על בתי החינוך הנוצריים, יתר השימושים - - -

אחמד טיבי: לפני 922.

<תמיר כהן: נכון, יתר השימושים - - -

סתיו שפיר: אז למה זה לא בא לוועדה?

אחמד טיבי: לפני 922.

בצלאל סמוטריץ': רק צריך למצוא לזה מקורות תקציביים.

אחמד טיבי: ההחלטה התקבלה בסוף השנה שעברה, הייתה אמורה לעבור במרץ.

אחמד טיבי: הכסף היה אמור לעבור במרץ, מאז הוא נתקע אי שם והוא לא עובר לבתי הספר הכנסייתיים, עד שהגענו הלום.

אחמד טיבי: תנו לנו הסבר.

אחמד טיבי: כן, דני.

<דניאל לורברבוים: הסיבה העיקרית שהעברת הכספים מתעכבת זה בגלל, כמו שחבר הכנסת בצלאל סמוטריץ הזכיר, יש פה בעיות משפטיות ואנחנו מוודאים גם עם הלשכה המשפטית של משרד החינוך וגם עם הלשכה המשפטית של המשרד לשוויון חברתי שהכול יהיה תקין והכסף יוכל לעבור ללא בעיות.

בצלאל סמוטריץ': אתה יכול להסביר איך?

בצלאל סמוטריץ': על מה הוא עובר, לאן הוא הולך?

בצלאל סמוטריץ': למה זה לא במשרד החינוך?

בצלאל סמוטריץ': ממתי בתי ספר מקבלים מהמשרד לשוויון חברתי?

בצלאל סמוטריץ': האם יש עוד בתי ספר שמקבלים מהמשרד לשוויון חברתי?

בצלאל סמוטריץ': האם עשיתם על זה מחקר, כמה מקבל תקציב המוכר החרדי, כמה מקבל הנוצרי?

בצלאל סמוטריץ': האם באמת תלמיד בבתי הספר הכנסייתיים מקבל היום פחות מתלמיד במוכר שאינו רשמי החרדי או הדתי לאומי או הערבי האחר?

סתיו שפיר: יש לכם מחקר, סמוטריץ.

סתיו שפיר: תלמידים בחינוך הממלכתי דתי מקבלים הכי הרבה כסף - - -

בצלאל סמוטריץ': האם יש הצדקה ל-50 מיליון האלה?

בצלאל סמוטריץ': השאלה אם יש הצדקה לזה.

סתיו שפיר: תלמידים בחינוך הערבי מקבלים הכי מעט כסף.

סתיו שפיר: זה מחקרים שמשרד החינוך - - -

בצלאל סמוטריץ': אז אני שואל עכשיו האם במוכר שאינו רשמי הכנסייתי מקבלים פחות מהמוכר שאינו רשמי הערבי או במוכר שאינו רשמי החרדי.

סתיו שפיר: אני שואלת שאלה אחרת, למה לא הבאתם את החלטת הממשלה לחינוך הכנסייתי בנפרד מההעברה הזו?

בצלאל סמוטריץ': האם יש הצדקה לתוספת?

מיקי לוי: למה כל הכריכה הזו?

מיקי לוי: תראו ממה זה מתחיל, הבעיה היא כריכה באותה בקשת העברה.

מיקי לוי: מכאן מתחילה כל הבעיה.

מיקי לוי: למה אי אפשר לעשות הפרדה?

מיקי לוי: אתם מכניסים אותנו לפלונטר.

סתיו שפיר: ברור שאפשר.

סתיו שפיר: זה ניסיון סחיטה, מה זאת אומרת?

מיקי לוי: ומכריחים אותנו, רגע, אם אני אצביע בשבילו אני אמור להצביע בשביל הכול.

מיקי לוי: זה לא בסדר.

מיקי לוי: זה תרגיל.

סתיו שפיר: זה פשוט סחיטה של חברי הכנסת, זה מה שאתם עושים פה.

סתיו שפיר: אפשר להזמין מישהו יותר בכיר ממשרד האוצר שיסביר לנו את הדבר הזה?

אחמד טיבי: ברשותך, אני רוצה לפנות לאוצר.

אחמד טיבי: אל"ף, אני רוצה לענות לסמוטריץ ואחר כך לאוצר.

מיקי לוי: אבל לא קיבלתי תשובה אחת.

אחמד טיבי: אתה תקבל, אני אאפשר להם לענות לך.

אחמד טיבי: חבר הכנסת סמוטריץ, מדובר בבתי ספר שמלבד העובדה שהתוצר שלהם בסוף מהאיכותיים והטובים ביותר שיש בארץ, גם מבחינת שיעור זכאות, גם מבחינת איכות אנושית וכדומה, הם קופחו מבחינת התקציבים האלה ולכן יצאנו למאבק.

בצלאל סמוטריץ': קופחו אל מול מי?

אחמד טיבי: ולכן - - -

בצלאל סמוטריץ': אחמד, קופחו אל מול מי?

אחמד טיבי: קבוצת ביקורת דומה.

בצלאל סמוטריץ': מי?

אחמד טיבי: אתה יודע מי.

בצלאל סמוטריץ': המוכר שאינו רשמי הערבי?

אחמד טיבי: אתה יודע מי.

מיקי לוי: זה ממש לא רלוונטי.

אחמד טיבי: ולכן הגענו אחרי המאבק להחלטה על 50 מיליון שקל.

אחמד טיבי: הממשלה שאתה חבר בה.

סתיו שפיר: עכשיו התחייבו להכניס את זה לבסיס התקציב?

בצלאל סמוטריץ': למה לא דרך משרד החינוך?

אחמד טיבי: אגב, ביקשנו להכניס את זה לבסיס התקציב והם סירבו.

אחמד טיבי: כרגיל האוצר מסרבים.

סתיו שפיר: אז מה שיקרה בשנה הבאה זה שוב אותו דבר, יסחטו להעביר לבתי הספר האלה ובאותה מידה להעביר לחברים של סמוטריץ באותה העברה תקציבית?

בצלאל סמוטריץ': - - -

אחמד טיבי: חבר'ה, גם כשאני יושב ראש יש לי זכות דיבור.

אחמד טיבי: היות שהשווית אותם לקבוצות אחרות, נדמה לי שאתה, סמוטריץ, האחרון בחדר הזה שאתה צריך להתלונן או להעיר לגבי אחרים שמקבלים פירורים.

אחמד טיבי: 50 מיליון שקל הם חלק קטן ממה שבתי הספר האלה צריכים לקבל.

אחמד טיבי: אף אחד לא ממציא להם תקנה מיוחדת, כמו שעושים לכם, המתנחלים, אף אחד - - -

בצלאל סמוטריץ': - - - בתי הספר או ההתנחלויות?

אחמד טיבי: אף אחד מהם לא השתלט על קרקע של אחרים.

אחמד טיבי: הם עושים הכול בתרומות, גם מחוץ לארץ, גם מאמץ של בתי הספר, גם של ההורים, מקימים בתי ספר, לרוב לא בהשקעת המדינה, לא בתקציב ממומן מהמדינה.

אחמד טיבי: בסופו של דבר לבוא ולומר את הדברים האלה כאן, להטיח בהם את הדברים האלה - - -

בצלאל סמוטריץ': אני לא מטיח בהם, חס וחלילה, אני מוכן שהם יקבלו, אני רוצה שכולם יקבלו.

אחמד טיבי: האנדרסטייטמנט הוא שאתה עושה מעשה לא הוגן.

בצלאל סמוטריץ': למה?

אחמד טיבי: דבר שאתה עושה רוב הזמן, אגב.

בצלאל סמוטריץ': למה?

אחמד טיבי: הסברתי לך למה.

בצלאל סמוטריץ': תגיד לי למה - - -

אחמד טיבי: תראה מה הם עושים ותראה מה אתה אומר - - -

בצלאל סמוטריץ': אתה אומר עידוד מצוינות, אתה אומר - - -

אחמד טיבי: מילא אם אמא תרזה הייתה באה ואומרת את הדברים האלה, אבל כשאתה אומר את זה - - -

בצלאל סמוטריץ': אתה אומר עידוד ל - - -

אחמד טיבי: מוסרית זה בעייתי.

אחמד טיבי: בעייתי.

בצלאל סמוטריץ': אחמד, אם תוכל לענות לי, אתה אומר עידוד מצוינות, בתי ספר מצוינים, מגיעים ל - - -

אחמד טיבי: לא רק עידוד מצוינות.

בצלאל סמוטריץ': אני בעד.

אחמד טיבי: עידוד המשך הפעילות הבית ספרית שהתוצאה שלה, בגלל שהם טובים, זה מצוינות.

בצלאל סמוטריץ': מצוין.

בצלאל סמוטריץ': יש עוד בתי ספר - - -

אחמד טיבי: בגלל שהם טובים יוצא שהם מצוינים.

בצלאל סמוטריץ': נהדר, אני איתך, אחמד.

בצלאל סמוטריץ': אתה מוכן יחד איתי להיאבק?

בצלאל סמוטריץ': יש עוד בתי ספר כאלה, תלמודי תורה, כמו תלמודי תורה - - -

אחמד טיבי: ולכן השאלה שנשאלה כאן על ידי חברי הכנסת לאוצר, האם אפשר מבחינתכם, ואני רוצה לתפוס אותך במילה, אתה הקראת את כל הסעיפים לפי החלטת הממשלה בנובמבר ולא הקראת את הסעיף של בתי הספר הכנסייתיים כי הוא לא קשור בהחלטה ההיא.

סתיו שפיר: זו החלטת ממשלה אחרת.

אחמד טיבי: החלטת ממשלה אחרת.

אחמד טיבי: לכן אני מבקש אם אפשר להצביע בנפרד על הסעיף הזה וכל השאר - - -

בצלאל סמוטריץ': היום אני מסרב לזה, אתה לא יכול לעשות את זה היום.

בצלאל סמוטריץ': אם אתה משנה את הסדר אתה צריך לעשות את זה ביום אחר.

אחמד טיבי: אני שואל את נציגי האוצר, לא אותך, בשלב זה.

בצלאל סמוטריץ': לא, אני אלך על זה ליועץ המשפטי של הוועדה.

בצלאל סמוטריץ': היועץ המשפטי של הוועדה - - -

<תמיר כהן: ברשותך, חבר הכנסת טיבי.

אחמד טיבי: בוא נשמע את התשובה, אחר כך אני אאפשר לך - - -

סתיו שפיר: אני רוצה לקבל תשובות נוספות מהאוצר, לגבי הסעיפים - - -

אחמד טיבי: בבקשה.

<תמיר כהן: אנחנו נענה לכל שאלה שלא תישאל.

<תמיר כהן: לגופו של עניין אנחנו כרגע מציגים את הפנייה ומביאים את הפנייה לאישור כמו שהיא מוצגת לכם ואנחנו מבקשים להצביע עליה כפי היא הובאה בפניכם.

<תמיר כהן: ברשותכם, אסביר ואחזור שוב, שהסיבה שה-50 מיליון לטובת תגבור שירות החינוך הנוצרי מובאים כאן בגלל או לאור העובדה שזה התקבל ב-30 בדצמבר 2015, עדיין לא תוקצב ואנו מוצאים לנכון להביא את זה לאישור בפניכם כרגע.

סתיו שפיר: זה לא הסבר ללמה זה מגיע באותה העברה תקציבית עם 15 מיליון שקלים להתנחלויות ו-41 מיליון שקלים לארגונים של החברים של סמוטריץ.

סתיו שפיר: זה פשוט לא מסביר את זה, יש פה שתי החלטות ממשלה נפרדות.

סתיו שפיר: את ההחלטה על הקיצוץ אתם יכולים להביא לכאן לוועדה, זאת החלטה אחת, את ההחלטה על שמונה נושאים שונים - - -

בצלאל סמוטריץ': איזה ארגונים - - -

סתיו שפיר: שמונה נושאים שונים, 50 מיליון לרשות השידור, 41 מיליון אבטחה במזרח ירושלים - - -

מיקי לוי: מין שאינו במינו, זה פשוט לא יאומן.

סתיו שפיר: תביאו את זה בהעברות נפרדות.

סתיו שפיר: הוא לא עונה לשאלה, הוא גם לא יכול לענות לך על השאלה.

מיקי לוי: ועוד דבר אחד לא ענית לי, האם זה בבסיס התקציב או לא.

סתיו שפיר: וגם להבין למה זה מגיע מקיצוץ פלאט.

סתיו שפיר: איך יכול להיות שאתם מקצצים בספורט ובחינוך ובשיכון, בדיור ציבורי, בשביל ההעברה הזאת?

סתיו שפיר: לא מצאתם מקורות אחרים?

סתיו שפיר: תקציבים אחרים שלא נוצלו?

<תמיר כהן: אני כבר עונה לך.

<תמיר כהן: חבר הכנסת מיקי לוי, התשובה היא כן, זה בבסיס תקציב 2014.

מיקי לוי: אתם מבינים מה אתם עושים לעצמכם?

מיקי לוי: אתם אומרים שבשנה הבאה זה לא יהיה בבסיס התקציב, זה ייכנס עם 4.5% פלאט השנה ועוד 0.7 שעכשיו אתם מורידים, זה 5.2 קיצוץ בשנה הבאה.

מיקי לוי: אנחנו לא נורמלים.

מיקי לוי: אתם מבינים מה שאתם עושים לעצמכם?

מיקי לוי: דבר פשוט, מכיוון שזה לא בבסיס התקציב אתם בשנה הבאה תעברו את אותם מדורי גיהינום, תתחננו לכולם.

איימן עודה: מיקי, אתה מדבר - - -

מיקי לוי: רגע, רגע.

<קריאה: אבל בכל מקרה זאת הייתה החלטה - - -

מיקי לוי: הפלאט של 2017, הפלאט של 2017-2018 הוא - - -

<קריאה: אתה טועה.

בצלאל סמוטריץ': זה 2016.

מיקי לוי: הוא מצטרף ל-17'-18'.

בצלאל סמוטריץ': לא.

איימן עודה: זה העברה תקציבית, מיקי.

מיקי לוי: חברים, אתם לא מבינים.

איימן עודה: אבל זו העברה חד פעמית.

אחמד טיבי: ה-0.7 הוא ב-16'.

מיקי לוי: מצטרף ל-17'-18'.

<תמיר כהן: חבר הכנסת מיקי לוי צודק, תעדוף ההוצאות הוא בבסיס התקציב ולכן כל תעדוף רץ גם לשנים קדימה.

מיקי לוי: בבקשה, חברים.

אחמד טיבי: אני מבקש הסבר למה שאמרת.

<תמיר כהן: בהתאם להחלטת הממשלה - - -

אחמד טיבי: אני מבקש שתסביר לוועדה את מה שאמרת.

מיקי לוי: בכל הדברים יהפכו לעניים בפתח.

אחמד טיבי: מיקי, תירגע.

מיקי לוי: לא, זה עניין כלכלי.

מיקי לוי: הפלאט של שנה הבאה ולאחר מכן, מה שאמרו לנו שיהיה פלאט, חילקו את כל הכסף, עשו פלאט של 2%, אחר כך ראו שהם בבעיה פיסקלית, הוסיפו עוד 2.5, זה 4.5 ועכשיו ה-0.7 הזה מצטרף, זה 5.2 בשנה הבאה, זה אומר שלא כל מה שיש פה על השולחן נפגע, זה הרווחה וזה החינוך והבריאות והערבים וזה הכול.

מיקי לוי: זה 5.2 פלאט משאר התקציב וכל הקשקושים של תוספות למשרדים הם בעלמא.

מיקי לוי: כל שר יצא לי עם לא יודע מה, 17,000 כיתות, כל מיני קשקושים, שזה דברים צבועים, הבסיס של המשרדים, הבסיס ירד.

מיקי לוי: זה אומר שזה עוד פחות ממה שחשבנו ואני אומר לך, זה לא יכול לעבור לסדר היום, זו רמאות של לא יודע מי, של שר האוצר שדיבר על 2% פלאט, גדל ל-4.5 אחרי אותו לילה מפורסם שכל שר לקח כמה שהוא יכול ועכשיו ה-0.7 מצטבר, זה 5.2.

מיקי לוי: 5.2 בבסיס התקציב, אתם מבינים מה זה?

מיקי לוי: זה אומר אין רווחה, אין חינוך, אין כלום.

מיקי לוי: זו רמאות.

איימן עודה: אדוני היושב ראש, אני מבקש הערת ביניים.

אחמד טיבי: איתי טמקין, אחר כך איימן.

<איתי טמקין: רק לדברים שחבר הכנסת לוי פה ציין.

<איתי טמקין: התקציב משנת 2016 לשנת 2017 גדל, הוא גדל בסדר גודל של 20 מיליארד שקל בין השנה הראשונה לשנה השנייה.

<איתי טמקין: שוב פעם, התקציב גדל בין השנה הראשונה לשנה השנייה.

מיקי לוי: זה טייס אוטומטי.

<איתי טמקין: התקציב גדל גם בדברים שמכונים טייס אוטומטי, דברים שהם גידולים טבעיים, או דברים שהממשלה כבר מחויבת לגביהם, אבל - - -

סתיו שפיר: באחוז פחות ממה שהוא היה אמור לגדול.

<איתי טמקין: אני אסיים שנייה.

סתיו שפיר: זו המשמעות של הקיצוץ הזה.

<איתי טמקין: בסוף לממשלה יש כלל הוצאה ויש כלל גירעון.

<איתי טמקין: כדי לעמוד בכלל ההוצאה וכלל הגירעון נותנים לה לגדול ב-20 מיליארד שקל בין השנים.

<איתי טמקין: זה הכלל הזה.

<איתי טמקין: כדי להצליח לגדול רק ב-20 מיליארד שקל ולא ב-24 או ב-25 מיליארד שקל הממשלה הייתה צריכה להגיד איפה היא לא רוצה לגדול.

<איתי טמקין: היא תמשיך לגדול בקצבים מאוד מאוד גבוהים, אבל היא צריכה לוותר על חלק מהגידולים.

סתיו שפיר: היא מוותרת על רווחה, חינוך, דיור ציבורי, עידוד תעסוקה.

סתיו שפיר: על זה הממשלה החליטה לוותר?

מיקי לוי: אני אתן לך דוגמה, איתי יקירי, נתנו לפני שנה - - -

<איתי טמקין: תקציב החינוך - - -

סתיו שפיר: איתי, הטריק הפוליטי הזה, אבל זה בלתי נסבל - - -

מיקי לוי: זה טריק פוליטי, ציבורי, מגעיל.

סתיו שפיר: כי מה אתם עושים פה?

סתיו שפיר: אתם באים ואומרים, בשביל ה-50 מיליון שקלים, שהם מוצדקים והם היו צריכים לעבור לחינוך הכנסייתי והם צריכים להיות בבסיס התקציב, הרי מה עושים לכם פה?

סתיו שפיר: אתם באים לפה לשכנע אותנו להעביר את זה, כולנו רוצים להעביר את החלק הזה בתוך ההעברה התקציבית, אבל הם לא מבטיחים בכלל שזה ייכנס לבסיס התקציב, כלומר בשנה הבאה אותו מסע ייסורים, עוד פעם להתחנן, עוד פעם להעביר וכל פעם עם קיצוצים תקציביים.

אחמד טיבי: אגב, זו הייתה החלטה חד פעמית.

סתיו שפיר: כל פעם - - -

מיקי לוי: בשנה הבאה הוא יהיה עוד הפעם - - -

אחמד טיבי: לא, החלטה חד פעמית.

סתיו שפיר: בשביל הפירורים להעביר ולהתחנן ואתם במשרד האוצר עוד מסבירים לנו שמדובר בגידול.

סתיו שפיר: לא מדובר בגידול בתקציב, אתם מקטינים את מה שאמור היה להיות הגידול בתקציב.

אחמד טיבי: לכן אמרנו שאנחנו לא מרוצים מההסכם ההוא.

מיקי לוי: סתם לדוגמה, המדען הראשי נמצא בכלכלה, מה עשה הכלכלה?

מיקי לוי: הוריד את כל מה שהוא צריך לעשות פלאט מהמדען הראשי.

סתיו שפיר: ששר האוצר יבוא לפה להסביר את זה.

אחמד טיבי: תודה רבה.

אחמד טיבי: חבר הכנסת איימן עודה.

איימן עודה: חברים, הבעיה יותר קשה.

איימן עודה: משרד החינוך לא נתן כלום, אפס, זה בא ממשרד האוצר אחרי לחצים.

איימן עודה: דובר על מענק חד פעמי של 50 מיליון שקלים, לא דובר על תקציב שנתי אלא פעם אחת.

איימן עודה: הדרישה העיקרית שלנו הייתה 200 מיליון שקלים כל שנה, פשוט מאוד לא הצלחנו.

איימן עודה: אתם חושבים שאנחנו פריבילגים, להגיד שעכשיו אנחנו מוותרים על ה-50 מיליון שקלים - - -

סתיו שפיר: אף אחד לא חושב את זה.

איימן עודה: כי בשנה הבאה אנחנו צריכים להיאבק?

איימן עודה: חברת הכנסת סתיו שפיר, אנחנו צריכים לקבל עכשיו את ה-50 מיליון שקלים ואנחנו ניאבק בשנה הבאה בשביל עוד 50 ועוד יותר מזה.

איימן עודה: אין לנו ברירה אחרת.

איימן עודה: אנחנו אזובי הקיר, אנחנו במצב קשה, שרוצים את הכסף עכשיו.

סתיו שפיר: אתה מבין שזה לא אנחנו ואתם.

סתיו שפיר: זה לא אנחנו ואתם.

סתיו שפיר: זה צריך להיות אינטרס של המדינה שכל ידל יקבל תקצוב הוגן.

איימן עודה: אנחנו רוצים את הכסף עכשיו ואנחנו ניאבק כל שנה.

איימן עודה: אתם לא תבקשו מאיתנו לזוז עכשיו כי אולי נקבל בשנה הבאה.

סתיו שפיר: זה לא אנחנו ואתם.

איימן עודה: עכשיו נקבל וניאבק בשנה הבאה.

סתיו שפיר: זה צריך להיות אינטרס של כולם שכל ילד יקבל תקציב הוגן.

אחמד טיבי: תודה.

אחמד טיבי: אני רוצה לתת - - -

סתיו שפיר: אנחנו ואתם זה הסחטנות הזאת פה.

אחמד טיבי: סתיו, סתיו.

סתיו שפיר: שמשרד האוצר יסביר בבקשה למה זה לא בבסיס.

אחמד טיבי: הוא יסביר אחר כך.

סתיו שפיר: שיגיד את זה פה בקול רם בוועדה, איך הוא מסביר שזה לא בבסיס.

אחמד טיבי: סתיו.

אחמד טיבי: הכומר ג'ריס מנסור הוא מאגודת הניהול של בתי הספר הכנסייתיים, הוא מהיישוב ראמה, אהלן וסהלן.

אחמד טיבי: יחד עם חבריו הוא ליווה את המאבק הזה, הוא גם היה חלק מהאנשים שפנו אלינו בהקשר הזה כדי לקיים את הישיבה הזאת.

אחמד טיבי: תפדאל.

<ג'ריס מנסור: קודם כל שלום לכולם.

<ג'ריס מנסור: אני עדיין לא כומר, אני פרח כמורה, רציתי לתקן את זה.

אחמד טיבי: אנחנו עובדים על זה שתהיה כומר.

מיקי לוי: אנחנו מאחלים לך הצלחה, מתי הבחינות?

אחמד טיבי: שמס.

<ג'ריס מנסור: שמס, שמש, זה גם בעברית, זו דרגה בכנסייה.

<ג'ריס מנסור: אני הסמנכ"ל של בתי הספר הכנסייתיים.

<ג'ריס מנסור: קודם כל אני מודה לך, אדוני היושב ראש, אחמד טיבי, וגם מודה לחבר הכנסת גפני, דיברנו והוא אמר כמה מאבקים עשיתם, וגם מודה לאחי איימן עודה ולכל החברה, אוסאמה סעדי, גם לאכרם חסון, לכולם ולכל אחד שתומך בבתי הספר שלנו.

<ג'ריס מנסור: בתי הספר שלנו זה לכל אזרח במדינה, זה לא רק לנוצרים, שיידעו, זה לכל אזרח במדינה.

<ג'ריס מנסור: החלום שלנו גם שיהיו יהודים, אנחנו מאמינים בדו קיום, אנחנו מאמינים שיהיה שוויון לכל תלמידי מדינת ישראל.

<ג'ריס מנסור: לאחר המאבק הקשה ולאחר הוויה דולורוזה שהייתה לנו בבית הספר זו זכות לנו וזו זכות שאנחנו נקבל את ה-50 מיליון.

<ג'ריס מנסור: זה היה כרוך בהסכם שחתמנו, שמשרד החינוך חייב להעביר לנו עד ל-30 במרץ ועד היום זה לא הועבר לנו.

<ג'ריס מנסור: אנחנו יודעים שאנחנו במדינה ובממשלה שמכבדת את ההסכמים שלה, אנחנו מופתעים ממה שקורה ואנחנו מבקשים שנקבל את הזכות שלנו.

<ג'ריס מנסור: זו זכות.

סתיו שפיר: זה היה אמור לעבור במרץ?

<ג'ריס מנסור: כן, עד 30 במרץ.

סתיו שפיר: זו התשובה של משרד האוצר למה קרה מאז מרץ?

אכרם חסון: השר אמר לי למה, אני שאלתי את השר.

אכרם חסון: השר טען שבגלל החוק הם היו צריכים להעביר את זה למשרד לשיתוף אזורי ושם לא היו תקנות - - -

סתיו שפיר: איזה חוק?

אכרם חסון: חוק בממשלה כנראה ואז הכול נתקע - - -

סתיו שפיר: המשרד לשיתוף פעולה אזורי?

מיקי לוי: יש החלטת ממשלה.

אכרם חסון: הייתה החלטת ממשלה - - -

סתיו שפיר: המשרד לשוויון חברתי.

אכרם חסון: כן.

אכרם חסון: המשרד לשוויון חברתי, לא היו בו תקנות וזה היה צריך לקחת הרבה זמן והם לא הצליחו להביא את התקנות האלה - - -

סתיו שפיר: איך קרה שהם דחפו את זה עכשיו לתוך הסיפור הזה?

סתיו שפיר: לתוך הכריכה הזאת, עם קיצוצים ועם העברות להתנחלויות?

סתיו שפיר: איך זה קרה?

אחמד טיבי: זה שיקולים של משרדי הממשלה.

אחמד טיבי: שוויון חברתי.

אכרם חסון: את שאלת למה, השר ענה לי במליאת הכנסת, הם ראו שאי אפשר לבצע את זה שם מהר, יש פתיחת שנת לימודים, הם לא יפתחו את שנת הלימודים בהרבה בתי ספר ולכן הוחלט להביא את זה בצורה מהירה מאוד כדי לפתור את הבעיה.

סתיו שפיר: טיבי, תרים טלפון לשר האוצר, אולי נשאל אותו מה הסיבה לדבר הזה.

אחמד טיבי: ניסינו ופנינו, דיברנו עם אגף התקציבים וביקשנו לפצל והם לא הסכימו.

אחמד טיבי: אני דיברתי שלוש-ארבע פעמים, הם לא הסכימו לפצל וגם גפני ביקש מאוד מאוד מאוד - - -

סתיו שפיר: למה?

סתיו שפיר: מה הטענה?

אחמד טיבי: עכשיו, למרות שאני יושב ראש אני אדבר בתור חבר כנסת.

בצלאל סמוטריץ': אני נורא רציתי לראות את - - -

אחמד טיבי: זה תרגיל.

אחמד טיבי: זה תרגיל שלהם כדי אולי שהוא - - -

בצלאל סמוטריץ': אחמד - - - שאני אוכל לצלם אותך מעביר כסף להתיישבות.

אחמד טיבי: לא, בחיים לא אצביע.

אחמד טיבי: אגב, סמוטריץ, אני מודיע לך, אני לא אצביע בעד.

<קריאה: אני מבקש לבלוע את הצפרדעים.

<קריאה: אתם צודקים.

אחמד טיבי: בגללכם, בגלל הסעיף הזה אני לא אצביע.

סתיו שפיר: טיבי, אז שמשרד הפנים והמשרדים השונים יענו פה על השאלות שלנו.

אחמד טיבי: אני מבקש שמר ג'ריס מנסור ימשיך.

<ג'ריס מנסור: מה שאני מבקש שאנחנו ניתן את הזכות לתלמידים שלנו.

<ג'ריס מנסור: יש לנו 33,000 תלמידים שלומדים בבתי הספר הכנסייתיים, הם אזרחי מדינת ישראל ואני חושב שמגיעה להם הזכות שיקבלו מה שאחרים מקבלים.

<ג'ריס מנסור: תודה רבה, אדוני.

אחמד טיבי: תודה רבה.

אחמד טיבי: (אומר דברים בשפה הערבית.

אחמד טיבי: )

תודה לכולם.

אחמד טיבי: תודה רבה.

אחמד טיבי: אני מבקש שוב שתענו על שאלות שהוצגו כאן.

סתיו שפיר: היו פה כמה שאלות.

סתיו שפיר: משרד הפנים, מי מייצג אותו?

אחמד טיבי: בבקשה, מי רוצה ממשרד האוצר להמשיך לענות?

סתיו שפיר: משרד הפנים.

אחמד טיבי: איתי, הרמת את ידך, רצית לענות שוב?

<איתי טמקין: לא, נראה לי שהדברים שנאמרו - - -

אחמד טיבי: מי כאן ממשרד הפנים?

אחמד טיבי: בבקשה, תתקדם.

אחמד טיבי: אני מבקש שתענה על השאלות שהוצגו כאן.

סתיו שפיר: אני אחזור על השאלה.

בצלאל סמוטריץ': שאלה מקצועית רגע לאוצר.

אחמד טיבי: אחרי שהוא יענה אתה תשאל.

אחמד טיבי: אני אאפשר לך לשאול.

סתיו שפיר: למה מענקי ההתיישבות הצעירה עוברים רק ליהודה ושומרון ולא מתחלקים בין הגליל, הגולן, הנגב?

בצלאל סמוטריץ': למה הם בסכום כל כך נמוך?

בצלאל סמוטריץ': אני לא מבין.

<ששי דקל: על התיישבות צעירה?

בצלאל סמוטריץ': למה זה כל כך נמוך?

סתיו שפיר: יש לי עוד שאלות אחר כך.

סתיו שפיר: זה לגבי זה.

<יוסי עדס: לגבי התיישבות צעירה, נאמר בהחלטת הממשלה - - -

סתיו שפיר: אפשר לתת למשרד הפנים לענות?

<יוסי עדס: כן, רק שנייה, אני אסביר את זה כיוון ש - - -

סתיו שפיר: תמיד צריכים להיות מיוצגים על ידי אגף התקציבים?

<יוסי עדס: יש הבדל בין מה שמשרד הפנים עושה למה שאנחנו עושים.

<יוסי עדס: בהחלטת הממשלה נאמר שמתן מענקים להתיישבות צעירה ביו"ש יהיה חלק מהשימושים של הפלאט ולכן זה מופיע כאן בפנייה.

<יוסי עדס: במקביל יש החלטת ממשלה של - - -

סתיו שפיר: רגע, שאני אבין את זה, יוסי.

סתיו שפיר: מיקי, אתה צריך לשמוע את זה.

סתיו שפיר: אחד מהשימושים של הפלאט, כלומר בעברית קיצוץ בתקציבי רווחה, חינוך ושיכון - - -

בצלאל סמוטריץ': לקידום שילובם של יוצאי אתיופיה ופעילות הממשלה ב - - -

סתיו שפיר: לא, הוא אמר את זה אחרת, לבנייה ביהודה ושומרון.

בצלאל סמוטריץ': ואולי 10% זה - - -

סתיו שפיר: זה ההסבר שנתת?

בצלאל סמוטריץ': זה לא לבניית מאחזים, זה להתיישבות הישראלית ביהודה ושומרון.

בצלאל סמוטריץ': לצערי הרב זה לא 10% מהפלאט הזה, זה בושה וחרפה, על מה את מדברת?

בצלאל סמוטריץ': הכסף הגדול פה, 106 מיליון זה לאוכלוסיית המיעוטים, 75 לניצולי שואה יוצאי מרוקו, זה נפלא, והחלטת הממשלה לקידום יוצאי אתיופיה 70 מיליון, נהדר - - -

סתיו שפיר: איפה יישובי הנגב?

בצלאל סמוטריץ': את מסתכלת על 15 מיליון?

בצלאל סמוטריץ': את לא מתביישת?

סתיו שפיר: מה עם התיישבות בנגב?

בצלאל סמוטריץ': מה זה קשור?

בצלאל סמוטריץ': הפלאט זה ליהודה ושומרון?

סתיו שפיר: זה לא חשוב לך?

סתיו שפיר: הנגב והגליל זה לא מדינת ישראל?

בצלאל סמוטריץ': את לא מתביישת?

בצלאל סמוטריץ': 15 מיליון מתוך 490?

בצלאל סמוטריץ': תתביישי לך, כמה צביעות יכולה להיות?

בצלאל סמוטריץ': כמה ציניות?

סתיו שפיר: אני אתבייש?

סתיו שפיר: - - - הציונות לא מעניינת אתכם, הפריפריה לא מעניינת אתכם - - -

בצלאל סמוטריץ': תתביישי לך.

בצלאל סמוטריץ': מי שדפק את הפריפריה, חבל שלא היית אתמול בוועדת החינוך וראית כמה את דפקת את הפריפריה.

סתיו שפיר: למה אתה לא יושב פה ונלחם על מיליוני שקלים למרכז רפואת חירום בקרית שמונה?

בצלאל סמוטריץ': לכי לגרעינים ותראי איך הם מקללים אותך על זה שאת דפקת את הפריפריה.

סתיו שפיר: שלא עוברים ובגלל זה אין שירותי בריאות.

סתיו שפיר: למה על זה אתה לא נלחם?

בצלאל סמוטריץ': תתביישי לך.

בצלאל סמוטריץ': מי שדפק את הפריפריה במדינת ישראל זאת את, עם הכספים לחטיבה להתיישבות ועם הגרעינים.

בצלאל סמוטריץ': בושה וחרפה.

בצלאל סמוטריץ': את החברים שלך במפלגת העבודה - - -

סתיו שפיר: 2 מיליון שקל צריך בשביל רפואת חירום בצפון ולא שומעים ממך ציוץ.

בצלאל סמוטריץ': תלכי עכשיו לראות איך דני - - - ואיך החברים שלך במפלגת העבודה מקללים אותך איך את דפקת את הפריפריה, תתביישי לך.

סתיו שפיר: ההתיישבות ביהודה ושומרון זה כל מה שחשוב.

בצלאל סמוטריץ': תתביישי לך.

בצלאל סמוטריץ': אין בן אדם שדפק את הפריפריה - - -

אחמד טיבי: תפסיק לחלק ציונים, סמוטריץ.

סתיו שפיר: מפלגת כולנו, רוצים לפתור את מצוקת הדיור אז מעבירים ליהודה ושומרון.

אחמד טיבי: סמוטריץ, סתיו, תודה רבה לכם.

אחמד טיבי: הסבב הזה - - -

סתיו שפיר: אפשר לשמוע למה זה לא מתחלק שווה בשווה?

סתיו שפיר: החלטתם להעביר ליהודה ושומרון, למה זה לא מתחלק בין כל תושבי הפריפריה?

אחמד טיבי: סתיו.

סתיו שפיר: שיענו.

אחמד טיבי: בסדר, את לא נותנת להם לענות.

<יוסי עדס: יש מענקים שונים שניתנים במשרד הפנים שמוקצים לפי נושאים, בהם אחד הנושאים זה מענקים להתיישבות צעירה.

<יוסי עדס: יש התיישבות צעירה בגולן, התיישבות צעירה ליישובים ביהודה ושומרון ובהחלטת הממשלה נאמר שאחד השימושים יהיה להתיישבות צעירה ביהודה ושומרון ולכן זה הופיע בפנייה.

סתיו שפיר: למה זה לא מתחלק שווה בשווה בין כולם, כולל בפריפריה, במדינת ישראל?

<יוסי עדס: המקור של מענקים להתיישבות צעירה נידון פה כבר.

<יוסי עדס: הסיבה למענקים להתיישבות צעירה נידון פה בוועדה מספר פעמים.

<יוסי עדס: אחת הסיבות שעלו כחלק מההסברים זה כיוון שבשנים קודמות היו מענקים של הסוכנות ליישובים בתוך הקו הירוק - - -

סתיו שפיר: יוסי, זה לא מה ששאלתי.

סתיו שפיר: שאלתי מתוך ההעברה הזאת, של 15 מיליון שקלים, למה היא לא מתחלקת שווה בשווה בין כל חלקי הארץ?

סתיו שפיר: למה בגליל ובגולן לא מקבלים?

בצלאל סמוטריץ': אבל יש, יש התיישבות צעירה גם בגליל ובגולן.

בצלאל סמוטריץ': סתיו, את פשוט לא יודעת מה שאת מדברת.

סתיו שפיר: למה הם לא יכולים לגשת לקול קורא לקבל משם כסף?

בצלאל סמוטריץ': יש התיישבות צעירה גם בנגב וגם בגליל.

סתיו שפיר: תן בבקשה לאגף התקציבים לענות.

בצלאל סמוטריץ': לצערי הרב, אני מאוד הייתי שמח - - - לצערי הרב בגלל אנשים כמוה, מהשמאל, זה תמיד נעשה בנפרד, כי לא מוכנים לחבר את זה ביחד.

סתיו שפיר: כן, יוסי.

<יוסי עדס: כמו שאמרתי, ישנם מענקים שונים גם לפריפריה, המענקים האלה הם מענקים שניתנו עבור התיישבות צעירה ל - - -

סתיו שפיר: אתה יכול להגביר את הקול כדי שאני אשמע?

<יוסי עדס: המענקים האלה להתיישבות צעירה שניתנים ליישובים מעבר לקו הירוק מתחלקים לשניים, התיישבות צעירה ביו"ש והתיישבות צעירה בגולן.

<יוסי עדס: הנושא הזה כיום נבדק - - -

סתיו שפיר: אבל להתיישבות צעירה מעבר לקו הירוק הועברו השנה עוד מעל ל-60 מיליון שקלים.

סתיו שפיר: רק השנה.

סתיו שפיר: בהחלטת ממשלה נוספת.

סתיו שפיר: אתה רוצה להגיד לנו כמה הועברו לאורך שלוש השנים האחרונות?

סתיו שפיר: יש לך את הנתונים האלה?

<יוסי עדס: השנה לא עברו כספים להתיישבות צעירה, בשנה שעברה הועברו כספים להתיישבות צעירה בהיקף מופחת לאור השאלות ש - - -

סתיו שפיר: באיזה היקף?

<יוסי עדס: בהיקף של 80% לעומת השנים הקודמות - - -

סתיו שפיר: כמה כסף?

<יוסי עדס: בשנה שעברה עברו ליהודה ושומרון, אני לא זוכר בדיוק את הסכום המדויק, בסביבות ה-30 מיליון.

סתיו שפיר: לא, בהחלטת הממשלה עברו 65 מיליון שקלים.

<יוסי עדס: אני לא יודע על מה את מדברת.

סתיו שפיר: איפה ההיסטוריה, אגב, של כל תקנה?

סתיו שפיר: כמו שהם אמורים להעביר לפי הנוהל?

סתיו שפיר: אולי ההיסטוריה תתקן לנו פה את הבעיה.

איימן עודה: גזענים, פריבילגים, לא מתביישים.

איימן עודה: לא מתביישים.

מיקי לוי: אני מצהיר שמגיע לך 100 מיליון, לא 50.

איימן עודה: לא, תעזוב, בוא תצביע בעד.

מיקי לוי: תצביע אתה בעד.

מיקי לוי: נראה אותך.

איימן עודה: תימנע כמוני.

בצלאל סמוטריץ': איימן, אם אתה נמנע אני מצביע נגד וזה נופל.

בצלאל סמוטריץ': תקשיב, אחמד, אם אתם נמנעים אני מצביע נגד וזה נופל.

סתיו שפיר: כל מה שהממשלה הזאת יודעת לעשות זה לסכסך ולסכסך.

בצלאל סמוטריץ': אם אתם חושבים שאתם תעמדו כמו ילדים טובים אני מצביע נגד.

סתיו שפיר: לקחת אוכלוסיות שונות שמקבלות פירורים של תקציב ולסכסך ביניהן.

סתיו שפיר: זה כל מה שהממשלה יודעת לעשות כאן.

בצלאל סמוטריץ': אני אומר לך, אחמד.

בצלאל סמוטריץ': איימן, אני אומר לכם - - -

איימן עודה: ואתם עוזרים להם.

סתיו שפיר: אנחנו עוזרים להם?

סתיו שפיר: אנחנו מנסים להציל את המצב.

אחמד טיבי: אני אמרתי לך לפני רבע שעה - - -

איימן עודה: תימנעו, תצאו מפה.

בצלאל סמוטריץ': אתה תימנע?

בצלאל סמוטריץ': אני מצביע נגד.

סתיו שפיר: יש לי שאלות נוספות למשרד הפנים.

בצלאל סמוטריץ': איימן, אם אתם תימנעו אני מצביע נגד.

סתיו שפיר: מדוע לא מופיעות ההתקשרויות בסעיף של אבטחת מזרח ירושלים?

בצלאל סמוטריץ': אתם תצביעו בעד - - -

איימן עודה: אני לא חבר ועדת הכספים.

בצלאל סמוטריץ': אל תעשו שירקס, אל תימנעו אתם, תהיו כאילו ילדים טובים ואני - - - אם אתה מצביע בעד, אני מצביע בעד.

איימן עודה: מה אתה רוצה מאיתנו?

איימן עודה: אני לא חבר בוועדת הכספים.

אחמד טיבי: איימן וסמוטריץ, תירגעו.

אחמד טיבי: תמשיך, בבקשה.

סתיו שפיר: המשרד לבטחון פנים?

סתיו שפיר: 41 מיליון שקלים לאבטחה במזרח ירושלים, זה מעלה את הסכום השנתי לכמה, 90 מיליון שקלים?

<איתן גולדפלם: לא.

<איתן גולדפלם: התקציב של 41 מיליון שקלים מיועד למשטרת ישראל, לא לאבטחה במזרח ירושלים.

סתיו שפיר: הוא כתוב כאן כמזרח ירושלים.

<איתן גולדפלם: לא, כתוב אבטחה במזרח ירושלים.

<איתן גולדפלם: זה מה שכתוב, בפועל התקציב הזה עובר למשטרת ישראל במסגרת סיכום תקציבי עם משרד האוצר מ-2015 לתגבור מחוז ירושלים, הקמת מרחב - - -

סתיו שפיר: אז למה כתוב פה אבטחת מזרח ירושלים?

בצלאל סמוטריץ': כי משטרת ישראל מאבטחת את מזרח ירושלים.

מיקי לוי: לא, לא.

סתיו שפיר: לא, היא לא מאבטחת אותם.

סתיו שפיר: זה לא נכון.

מיקי לוי: לא, מתי היה פה ואני יודע בדיוק בשביל מה הוא בא.

מיקי לוי: אני רוצה שבסעיף הזה יהיה כתוב המשרד לבטחון פנים.

בצלאל סמוטריץ': אבל הוא כתוב.

מיקי לוי: הוא לא כתוב.

מיקי לוי: בבקשה, המשרד לבטחון פנים.

בצלאל סמוטריץ': מיקי, אתה לא יודע לקרוא?

בצלאל סמוטריץ': נו ברצינות.

מיקי לוי: אני יודע לכתוב.

מיקי לוי: איזה דברי הסבר.

סתיו שפיר: אי אפשר לשמוע אותך.

<איתן גולדפלם: אם תסתכלו על תקנות התקציב שמפרטות את 41.5 מיליון שקל - - -

מיקי לוי: זה דברי הסבר, זה לא הסעיף.

<איתן גולדפלם: אלה סעיפים תקציביים של המשרד ל - - -

סתיו שפיר: איתן, רק להבין, הכסף עובר למעשה לאבטחה בכלל בירושלים?

<איתן גולדפלם: הוא לא קשור לאבטחה, הוא קשור לחיזוק היכולות של משטרת ישראל במזרח ירושלים.

<איתן גולדפלם: במסגרת זה התייצבות וחיזוק בעיקר טכנולוגיות - - -

סתיו שפיר: מי שמבצע את הפעולה זו המשטרה, או שיש שם התקשרות עם גופים חיצוניים?

<איתן גולדפלם: יש שם רכישה של טכנולוגיות, אני מניח שהם רוכשים את זה מכל מיני גופים.

<איתן גולדפלם: מה שאת מתכוונת, האבטחה במזרח ירושלים, זה סעיף תקציבי של משרד השיכון, זה לא קשור ל - - -

סתיו שפיר: חקלאות.

בצלאל סמוטריץ': לא חקלאות, שיכון.

סתיו שפיר: זה עבר היום לחקלאות.

סתיו שפיר: זה עבר ביחד עם אורי אריאל.

בצלאל סמוטריץ': לא עבר לחקלאות.

<איתן גולדפלם: השיכון, וזה לא קשור לתקציב הזה.

<איתן גולדפלם: התקציב הזה, אני חוזר, מיועד לטכנולוגיות במשטרה - - -

סתיו שפיר: משטרת ישראל היא האחראית המלאה על התקציב הזה?

מיקי לוי: איתן, אין לי בעיה איתך.

מיקי לוי: חבר'ה, למה לא כתבתם שזה עבור המשרד לבטחון פנים?

בצלאל סמוטריץ': זה כתוב.

מיקי לוי: לא, זה דברי הסבר, זה לא הטבלה שהוגשה לנו לפני - - -

בצלאל סמוטריץ': לא כתוב לך בשום מקום לאיזה משרד זה עובר, מה אתה רוצה?

סתיו שפיר: בטח שכתוב, בטבלה.

בצלאל סמוטריץ': אחמד, יש פה נציג של המשרד לשוויון חברתי?

אחמד טיבי: לא.

בצלאל סמוטריץ': אז אי אפשר להצביע.

בצלאל סמוטריץ': תמיד צריך נציג של המשרד שיסביר איך זה הולך לעבור.

אחמד טיבי: אפשר להצביע.

בצלאל סמוטריץ': איך אפשר?

בצלאל סמוטריץ': היועץ המשפטי, בנוהל לא צריך להיות נציג המשרד הרלוונטי שיסביר?

בצלאל סמוטריץ': הייעוץ המשפטי של הוועדה, לפי הנוהל צריך להיות נציג המשרד שיבוא להסביר.

בצלאל סמוטריץ': יש פה שיכון ויש פה פנים.

מיקי לוי: אין לי טענות אליך, יש לי טענות למי שכתב את הטבלה.

אחמד טיבי: אתה חושב שזה דבר קל לדון בנושאים כאלה יחד בקריאה אחת?

בצלאל סמוטריץ': באמת הופתעתי שגפני נתן לך לנהל את הישיבה הזו.

מיקי לוי: יש לי טענות לראש אגף התקציבים.

סתיו שפיר: הייתי רוצה ששר האוצר יבוא ויסביר לנו מה קורה פה.

סתיו שפיר: איך יכול להיות שמשרד האוצר מנסה לסחוט את חברי הכנסת ולסכסך פה בין חברות שונות ובין ציבורים שונים בתוך ההעברה הזאת - - -

מיקי לוי: אני לא יכול להצביע על 0.7 - - -

סתיו שפיר: את מי הוא משרת?

סתיו שפיר: משרד האוצר התחיל לשרת את סמוטריץ?

סתיו שפיר: זאת המטרה?

אחמד טיבי: נשאלת השאלה.

סתיו שפיר: שיבוא לפה שר האוצר ויסביר מה קורה פה.

בצלאל סמוטריץ': 15 מיליון זה 490 מיליון.

מיקי לוי: זה מצטרף ל-4.5.

סתיו שפיר: שיבוא לפה שר האוצר ויסביר מה קורה כאן, זה פשוט לא יכול להיות.

סתיו שפיר: הבאתם תגבור?

סתיו שפיר: כבר לא ברור מאיזה צד התגבור.

בצלאל סמוטריץ': וקנין, אתה איתי, נכון?

מיקי לוי: מרכז הקואליציה בוועדת הכספים איננו, מיקי מכלוף זוהר.

בצלאל סמוטריץ': אבל אני באמת שואל, אחמד, אין מצב שמגיע נציג ממשרד המשפטים?

אחמד טיבי: הם הוזמנו, אני אומר לפרוטוקול, היו צריכים להגיע וחבל שהם לא הגיעו.

אחמד טיבי: זה לא בסדר שהם לא הגיעו.

אחמד טיבי: זה לא בסדר.

בצלאל סמוטריץ': אחמד, אני אגיש רביזיה ונביא אותם עד הרביזיה.

אחמד טיבי: רבותיי, אנחנו מתכנסים להצבעה.

מיקי לוי: אני מציע לו שירים טלפון לשר שלו, שהוא יושב ראש הסיעה - - -

אחמד טיבי: תודה רבה על ההצעה.

מיקי לוי: שיעשה הפרדה, נראה אתכם.

סתיו שפיר: טיבי, לא סיכמנו, יש לנו גם שאלות למשרד השיכון.

סתיו שפיר: יש פה הרבה הבהרות.

מיקי לוי: אנחנו רוצים להצביע בעדם.

מיקי לוי: תעשו הפרדה נצביע בעד.

מיקי לוי: שורה תחתונה, אני מצביע נגד, אני מוכן לתת לך 100 מיליון.

סתיו שפיר: מי פה מייצג את משרד השיכון?

סתיו שפיר: אני רוצה להבין למה מקצצים פה מיליונים בדיור ציבורי.

בצלאל סמוטריץ': אתה מצביע עכשיו - - -

יצחק וקנין: לא הבנתי.

בצלאל סמוטריץ': אתה מצביע נגד החרדים, כסף ש - - - תעשה התייעצות.

יצחק וקנין: מה, אתם קראתם לי בשביל להפיל אותי?

סתיו שפיר: לא להאמין, איפה נראה דבר כזה?

סתיו שפיר: איפה נראה דבר כזה שסוחטים את חברי הכנסת להצביע - - -

בצלאל סמוטריץ': אחמד, אתה מוכן להפיל את - - -

אחמד טיבי: הפסקה חמש דקות.

אחמד טיבי: אני מודיע על הפסקה.

סתיו שפיר: כורכים הכול ביחד, כולל העברות מוצדקות לחלוטין ומכריחים אותנו להצביע על זה ביחד.

סתיו שפיר: איפה זה נראה?

מיקי לוי: שיפרידו את הכנסייתיים, נצביע בעד.

מיקי לוי: אין בעיה.

אחמד טיבי: יש כאן חברי כנסת מטעם הרשימה המשותפת?

מיקי לוי: תשאל את הרשימה המשותפת שלך - - -

אחמד טיבי: סליחה, מיקי.

אחמד טיבי: מטעם הרשימה המשותפת איימן עודה ואני - - -

בצלאל סמוטריץ': זה טוב, שהליכוד יעביר את הכסף לערבים זה מצוין, אין בעיה.

אחמד טיבי: אני מודיע על הצבעה כעת.

בצלאל סמוטריץ': לא, אתה לא יכול, אחמד.

בצלאל סמוטריץ': אני רוצה לומר - - - אחמד, אתה לא יכול.

אחמד טיבי: מי בעד?

אחמד טיבי: מי נגד?

בצלאל סמוטריץ': אחמד, אתה לא יכול.

אחמד טיבי: אתה תראה שאני יכול.

אחמד טיבי: מי בעד?

אחמד טיבי: מי נגד?

בצלאל סמוטריץ': אחמד, אתה לא גפני.

בצלאל סמוטריץ': אני מבקש להגיד משהו קטן לפני הצבעה.

מיקי לוי: אתה תגיד בעד או נגד, מה אתה רוצה?

אחמד טיבי: מי בעד?

בצלאל סמוטריץ': אני רוצה משפט אחד לפני הצבעה.

אחמד טיבי: מי בעד?

בצלאל סמוטריץ': אני רוצה - - -

אחמד טיבי: אני לא רוצה לאפשר לך לדבר עכשיו.

אחמד טיבי: תדבר אחרי ההצבעה.

בצלאל סמוטריץ': משפט אחד.

בצלאל סמוטריץ': לא.

אחמד טיבי: תדבר אחרי ההצבעה.

בצלאל סמוטריץ': אחרי ההצבעה זה אין דמוקרטיה.

אחמד טיבי: אני קורא אותך לסדר פעם שנייה.

בצלאל סמוטריץ': אחמד, אני רוצה משפט אחד - - -

אחמד טיבי: פנייה 9000, 23 עד 34.

רועי פולקמן: אתה יכול לתת לו משפט?

אחמד טיבי: אבל הוא כבר אמר 50 משפטים.

בצלאל סמוטריץ': אני רוצה משפט לפני ההצבעה.

רועי פולקמן: מה זה משפט?

סתיו שפיר: היא לא הייתה צריכה להגיע לוועדת הכספים.

סתיו שפיר: אני מבקש שהייעוץ המשפטי יעביר לנו בכתב קודם כל שהפנייה הזו מונחת על השולחן פה - - -

אחמד טיבי: בבקשה, התערבו למענך, גם רועי פולקמן וגם - - -

סתיו שפיר: לא פלא שיושב ראש הוועדה לא נמצא כאן.

איימן עודה: סמוטריץ, תהיה אמיץ ותצביע נגד ההתנחלויות.

איימן עודה: תהיה אמיץ פעם אחת.

בצלאל סמוטריץ': כיוון שאתם גדולי הפחדנים אז לא אתה תטיף לי על אומץ.

בצלאל סמוטריץ': אתם הולכים להימנע.

בצלאל סמוטריץ': או בעד או נגד, אבל להימנע זה בכלל, אתם אמיצים גדולים.

בצלאל סמוטריץ': אני רק רוצה לומר לפרוטוקול שאני מסתייג ממש מההעברה הזאת, למרות שיש לי הערכה רבה לבתי הספר הכנסייתיים ולתוצאות הטובות והמצוינות שהם מולידים.

בצלאל סמוטריץ': אני חושב שההעברה הזאת היא לא שוויונית, היא לא נעשתה בעקבות עבודה שבוחנת את הצרכים של תלמידי המוכש"ר כולם.

בצלאל סמוטריץ': אני אצביע בעד, כיוון שאני חבר קואליציה וכיוון שהקואליציה - - -

מיקי לוי: אין לך אומץ.

בצלאל סמוטריץ': אבל אני טוען שזאת העברה לא שוויונית - - -

מיקי לוי: גם אני זכות דיבור, אדוני.

אחמד טיבי: תמיד סמכתי על כושר השכנוע שלי.

מיקי לוי: אנחנו בעדכם.

איימן עודה: אתם - - -

מיקי לוי: איימן, אל תפריע לי.

איימן עודה: אתם - - -

בצלאל סמוטריץ': איימן, אתה לא מתבייש?

בצלאל סמוטריץ': אתם נמנעים.

בצלאל סמוטריץ': שכל הטלוויזיה שלכם תדע, אבל אתם נמנעים על 157 מיליון ליישובים הערביים.

בצלאל סמוטריץ': אתם הפחדנים הכי גדולים.

בצלאל סמוטריץ': תהיה גבר, או בעד או נגד.

בצלאל סמוטריץ': שתהיה לך עמדה, מה אתה עומד כמו פרימדונה, 'אני לא מצביע, אני נמנע'.

איימן עודה: אני לא חבר ועדת הכספים.

בצלאל סמוטריץ': אה, אז אחמד טיבי ואוסאמה סעדי - - -

אחמד טיבי: לא, איימן, אתה חבר ברשימה המשותפת, אתה במקום באסל גטאס, אז אתה כן מצביע.

בצלאל סמוטריץ': יפה.

בצלאל סמוטריץ': ואתם פחדנים, אתם פחדנים ואתם נמנעים.

בצלאל סמוטריץ': אתם פחדנים ואתם נמנעים.

מיקי לוי: אני מביע מורת רוח מההצבעה הזו, היא אינה הצבעה לגיטימית.

מיקי לוי: ההעברה התקציבית הזו היא אולי כשרה אבל מסריחה, היא מקצצת בבסיס התקציב 0.7% כך שבסך הכול הקיצוץ הרוחבי בתקציבי 2017-18 הם 5.2%.

מיקי לוי: זה יפגע בכולנו, זה יפגע בכם, זה יפגע ברווחה, זה יפגע בחינוך, זה יפגע בכל דבר במדינת ישראל.

מיקי לוי: ואתם, האם נתתם היום יד בשביל פירורים, שמוצדקים, 50 מיליון שקל הם מוצדקים, אבל בשביל פירורים הפגיעה בכם היא פי כמה וכמה.

אחמד טיבי: תודה רבה.

דוד אמסלם: יש לי רק שאלה.

דוד אמסלם: אתה נגד הפירורים או בעד הפירורים?

מיקי לוי: אני ביקשתי להפריד את ההצבעה שלהם.

דוד אמסלם: אני שואל אם בעד הפירורים או נגד.

מיקי לוי: לא, זו שאלה לא לגיטימית, כי לא היית פה, עם כל הכבוד.

סתיו שפיר: מה רציני בשאלה הזאת?

סתיו שפיר: בדקת מה יש בהעברה התקציבית?

דוד אמסלם: אני שואל אותו.

מיקי לוי: ההעברה היא נוראית.

מיקי לוי: אני ביקשתי שאת ההעברה הזו יפריד שר האוצר עכשיו, אני הייתי מצביע בעד.

אחמד טיבי: ביקשנו.

מיקי לוי: זה מה שביקשתי.

אחמד טיבי: ביקשנו, הוא לא מסכים.

מיקי לוי: זה פוליטי.

אחמד טיבי: מגיעה הערה אחרונה לסתיו, בבקשה.

סתיו שפיר: אדוני, מה שקורה כאן בהצבעה הזאת, שתבין, לוקחים ועושים העברה לטובת החלשים שמגיעה מקיצוץ אצל אותם חלשים.

אחמד טיבי: אמרת את זה, סתיו.

אחמד טיבי: אמרת את זה פעמיים.

סתיו שפיר: אומרים לנו שמעבירים פה עשרות מיליונים למטרה שהיא מוצדקת ואנחנו רוצים להצביע בה ובאותה מידה מקצצים פה מאות מיליונים מתקציבים חברתיים - - -

איימן עודה: סתיו, בדרך כלל לוקחים מהחלשים נותנים לעשירים.

סתיו שפיר: איימן, זה לא מצחיק אותי.

סתיו שפיר: זה לא מצחיק.

אחמד טיבי: תודה רבה.

סתיו שפיר: עוד לא סיימתי.

אחמד טיבי: אבל נא לחדש.

סתיו שפיר: ובתוך זה מביאים את זה לכאן כדי לסכסך פה בתוך הוועדה - - -

<קריאה: אתה חושב שכל כך פשוט לחדש?

<קריאה: זה קשה.

סתיו שפיר: לסכסך ולהסית בין ציבור לציבור וצר לי שיש פה כאלה שמשתפים עם זה פעולה, ועוד כדי לתת צ'ופר פה לחלק הימני ביותר בקואליציה כדי שיצביעו נותנים גם להם כמה צ'ופרים, שגם הם מוזנים מהקיצוץ הרוחבי הזה.

סתיו שפיר: ולא היה פה משרד אחד, מהשיכון והרווחה והחינוך, שיתייצבו כאן כדי להסביר לנו מה קורה בקיצוצים האלה ואיך יכול להיות שגוזלים מיליונים מדיור ציבורי ומעידוד תעסוקה - - -

רועי פולקמן: סתיו, לא גוזלים שקל, מוסיפים.

סתיו שפיר: גוזלים, תקרא את הטבלאות.

רועי פולקמן: מוסיפים.

רועי פולקמן: קראתי.

רועי פולקמן: סתיו, אני בקי בחומר לא פחות ממך.

רועי פולקמן: זה הכול דמגוגיה זולה.

מיקי לוי: רועי, לא, לא - - -

רועי פולקמן: המשרדים החברתיים, הוסיפו להם מיליארדים.

מיקי לוי: לא, אל תזרקו רפש.

סתיו שפיר: רועי, שני המשרדים - - -

אחמד טיבי: הוויכוח נגמר.

סתיו שפיר: כל ההודעות שלכם בתקשורת לא שוות כלום.

סתיו שפיר: זה המשרדים שיש פה, המספרים בטבלאות.

סתיו שפיר: אתה רוצה להגיד משהו - - -

מיקי לוי: אתם מרמים את הציבור.

רועי פולקמן: - - - לא פחות טוב - - -

אחמד טיבי: אני עובר להצבעה.

אחמד טיבי: מי בעד פנייה 9000, 23 עד 34?

סתיו שפיר: כמה מילים אפשר לשפוך בלי להביא הוכחות?

סתיו שפיר: אלה המספרים, זה מה שכתוב בטבלאות.

אחמד טיבי: חמישה בעד.

אחמד טיבי: מי נגד?

מיקי לוי: אדוני, לא ספרת נכון.

אחמד טיבי: מי נגד?

מיקי לוי: לא, הוא לא ספר - - -

אחמד טיבי: מי נגד?

אחמד טיבי: שניים.

אחמד טיבי: מי נמנע?

יצחק וקנין: מי נמנע?

בצלאל סמוטריץ': אחמד, תצביע, אתה נמנע.

אחמד טיבי: תודה רבה, 5 נגד 2, תודה רבה.

אחמד טיבי: בעד – 5

אחמד טיבי: פנייה 9000, 23 עד 34 – אושרה.